Lokasi sabung ayam kembali dibuka selepas enam bulan diserbu polis
Oleh ROHANA MOHD. NAWI

14 September 2021, 8:58 pm
KUALA KRAI – Seramai tujuh orang lelaki dicekup sewaktu mereka sedang leka menyabung ayam di kawasan ladang kelapa sawit yang sudah diserbu polis enam bulan lalu di Kampung Pok Jelak Bedal di sini Jumaat lalu.
Dalam serbuan pada pukul 6 petang itu, polis menahan kesemua suspek berusia antara 27 hingga 76 tahun bersama 33 ekor ayam laga yang digunakan oleh mereka dalam aktiviti tersebut.
Ketua Polis Daerah Kuala Krai, Suprintendan Suzaimi Mohamed berkata, polis menjalankan serbuan di lokasi itu selepas menerima maklumat berhubung kegiatan terbabit di kawasan berkenaan.
Katanya, polis turut merampas pelbagai peralatan termasuk kelambu, taji, 33 kotak kayu dan satu bekas plastik.
“Selain itu, polis turut menjumpai wang tunai sebanyak RM7,911 yang dipercayai digunakan sebagai wang pertaruhan.
“Siasatan mendapati, kawasan ladang kelapa sawit yang menjadi tempat mereka berjudi itu terletak kira-kira empat kilometer dari jalan utama,” katanya ketika dihubungi Kosmo! hari ini.

Suzaimi berkata, kesemua suspek masing-masing berasal dari Kuala Krai, Machang dan Pasir Puteh telah dibebaskan dengan jamin polis.
Katanya, kes disiasat mengikut Seksyen 7(2) Akta Rumah Judi Terbuka 1953 dan Seksyen 3(1) Langkah-langkah Pencegahan dan Penganiayaan Terhadap Binatang 1952. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bawa paus bonceng motosikal untuk dimakan
Oleh KOSMO!

14 September 2021, 10:00 pm
JAKARTA – Dua lelaki di wilayah Nusa Tenggara Barat yang tular kerana membawa seekor  paus menggunakan motosikal mengaku bahawa  mereka menyangka haiwan itu dolfin dan membawanya  pulang untuk dimakan, lapor laman berita Suara.com semalam.
Mereka memberitahu tidak mengetahui bahawa ikan itu sebenarnya paus daripada spesies Peponocephala electra yang dilindungi undang-undang Indonesia.
Menurut Pengelola Ekosistem Laut dan Pesisir BPSPL Denpasar, Wilayah Kerja Nusa Tenggara Barat, Barmawi, pihaknya  bekerjasama dengan Pangkalan Pemantauan Sumber Laut dan Perikanan (PSDKP) Benoa, Bali, selaku badan yang bertanggungjawab ke atas insiden tersebut.
“Kami sudah melaporkan kepada PSDKP Benoa tentang tindakan selanjutnya yang akan mereka lakukan,” katanya.
Selain itu, Barmawi berkata, dia telah menghubungi dua lelaki dalam  video yang tular tersebut dan memberitahu mereka bahawa ia adalah sejenis paus yang dilindungi.
“Berdasarkan pengakuan, mereka tidak tahu bahawa ikan itu dilindungi sehingga ia dibawa pulang dan dimakan,” katanya.

Tambahnya, dia juga memberitahu mereka bahawa tindakan itu adalah salah di sisi undang-undang.
“Saya menjelaskan kepada mereka bahawa semua jenis paus dan lumba-lumba adalah dilindungi oleh undang-undang.
“Jadi, mereka telah diminta agar tidak mengulangi lagi perbuatan itu,” jelasnya. – Agensi


Pesawat terbesar dunia mirip ‘punggung terbang’ bawa penumpang menjelang 2025
Oleh KOSMO!

14 September 2021, 9:00 pm
LONDON – Sebuah kapal udara yang merupakan pesawat terbesar di dunia dijadualkan mula membawa penumpang pada tahun 2025, lapor akhbar Daily Star semalam
Pesawat Airlander 10 itu juga diberi julukan  ‘punggung terbang ‘  kerana bentuknya dikatakan menyerupai punggung manusia.
Sejak prototaip Airlander 10 sepanjang 97.5 meter terhempas pada 2017, industri penerbangan tertanya-tanya sama ada pesawat itu akan kembali beroperasi.
Namun, dalam kemas kini terbaharunya, syarikat pembuatan Hybrid Air Vehicles (HAV) memaklumkan bahawa pesawat Zeppelin moden itu sedang bersiap sedia untuk operasi penuh.
Pelan reka bentuk dalaman pesawat ini adalah jenis terbuka dan berbeza dengan pesawat konvensional lain. – SWNS
Syarikat tersebut menjangkakan mempunyai tiga buah pesawat itu yang sedia untuk terbang sebelum  2023 dan membawa penumpang Airlander menjelang 2025.
Penumpang akan menikmati pengalaman menaiki pesawat yang berbeza berbanding kapal terbang  biasa.

Penumpang Airliner akan merasai pengalaman seperti berada di dalam sebuah restoran terbang.
Kabinnya  menawarkan pemandangan panorama pada bahagian bawah pesawat.
Airlander 10 tidak sesuai untuk mereka yang mengejar masa memandangkan ia hanya terbang pada kelajuan 128.7 kilometer sejam berbanding pesawat biasa yang terbang selaju 804 kilometer sejam.
Menurut penyelidikan HAV, kelajuan bukanlah ciri paling penting bagi bakal penumpang pesawat itu.
HAV berkata, salah satu perjalanan yang sedang dipertimbangkan adalah antara Liverpool ke Belfast yang jauh lebih pantas berbanding menaiki feri dan tidak begitu ketinggalan berbanding perjalanan menaiki penerbangan biasa. – Agensi


Petugas konsesi positif Covid-19, perkhidmatan kutipan sampah terganggu
Oleh ZAKI SALLEH

14 September 2021, 10:57 pm
IPOH – Majlis Bandaraya Ipoh (MBI) memohon maaf atas gangguan perkhidmatan kutipan sampah dan pembersihan awam yang berlaku di beberapa kawasan di sekitar bandaraya Ipoh pada masa ini.
Ia berikutan terdapat beberapa pekerja syarikat konsesi LTC Alam Bersih Sdn. Bhd. telah disahkan positif Covid-19 sejak hujung minggu lalu.
Datuk Bandar Ipoh, Datuk Rumaizi Baharin berkata, situasi tersebut menyebabkan sebahagian lagi pekerja syarikat ini yang tinggal di asrama diarahkan menjalani kuarantin.
Menurut beliau, berikutan itu jadual perkhidmatan kutipan sampah yang diuruskan oleh pihak syarikat konsesi ini di kawasan bandaraya Ipoh telah terganggu.
‘Bagaimanapun, pihak MBI akan sentiasa memastikan perkhidmatan kutipan sampah dan pembersihan awam tidak menimbulkan banyak masalah.
“Kita akan cuba sedaya upaya untuk mengatasi masalah tersebut bagi memastikan operasi kutipan sampah dapat berjalan lancar,” ujarnya dalam satu kenyataan di sini.

Pada masa sama, terdapat sebahagian petugas Bahagian Perkhidmatan Bandar MBI turut disahkan positif Covid-19 dan sedang menjalani proses kuarantin.
Kata Rumaizi, kerjasama daripada penduduk adalah dipohon untuk meletakkan sampah domestik dalam tong sampah masing masing bagi memudahkan proses kutipan diuruskan.
“Warga Ipoh boleh menghubungi talian hotline MBI 05-2551515 atau WhatsApp 019-5503083 jika menghadapi sebarang masalah kutipan sampah dan pembersihan,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki cuba bunuh isteri selepas wanita itu menang loteri RM31.6 juta
Oleh KOSMO!

14 September 2021, 9:30 pm
LONDON – Seorang lelaki mengaku cuba untuk membunuh isterinya tiga tahun selepas wanita itu menang loteri berjumlah £5.5 juta (RM31.6 juta), lapor akhbar Metro UK semalam.
Stephen Gibbs, 45, pada mulanya menafikan dia cuba membunuh isterinya, Emma Brown, 49, namun mengubah pengakuan pada hari pertama perbicaraan di Mahkamah Diraja Cardiff kelmarin.
Pasangan itu tinggal bersama selama 11 tahun dan menikmati percutian di Sepanyol dan Portugal sebelum Gibbs tiba-tiba menyerang Brown di kediaman mereka di Barry,  Wales Selatan pada malam 30 Januari lalu.
Akibat serangan itu, Brown mengalami kecederaan pada bahagian wajah, lengan dan perutnya selain terpaksa menjalani pembedahan plastik di Hospital Universiti Wales.
Pasangan tersebut berkahwin selepas Gibbs dibebaskan setelah menjalani hukuman penjara selama enam tahun kerana menyerang bekas teman wanitanya dengan menggunakan pisau.
Apabila wanita itu memutuskan hubungan dengan Gibbs, dia menikam anak lelaki mangsa  yang berusia 11 tahun sebanyak lima kali.

Dia juga pernah cuba untuk membunuh diri dengan terjun dari tempat letak kenderaan bertingkat namun terselamat.
Hakim Richard Twomlow memberi amaran kepada Gibbs bahawa dia berdepan hukuman penjara yang panjang akibat serangan terbaharunya itu. – Agensi


Gaji Krisdayanti RM21,836 sebulan
Oleh KOSMO!

14 September 2021, 10:30 pm
JAKARTA – Penyanyi popular, Krisdayanti mendedahkan menerima gaji sebanyak 75 juta rupiah  (RM21,836) sebulan  selepas berkhidmat sebagai ahli Dewan Perwakilan Rakyat (DPR) Indonesia, lapor laman berita Suara.com hari ini.
Menurutnya, pendapatan itu diterima sebanyak dua kali sebulan iaitu pada setiap 1 hari bulan dan 5 hari bulan.
“Setiap 1 hari bulan, saya menerima gaji sebanyak 16 juta rupiah (RM4,658), manakala pada 5 hari bulan sebanyak 59 juta rupiah (RM17,177) lagi akan dibayar,” katanya dalam satu program bual bicara di YouTube.
Tambah penyanyi yang turut popular di Malaysia itu, pendapatannya bagaimanapun mempunyai banyak potongan.
“Maaf, saya perlu melaksanakan amanah yang diberikan sebaik mungkin. Saya tidak berasa senang hati jika tidak melakukannya dengan baik,” ujarnya.
Selain itu, penyanyi lagu ‘Menghitung Hari’ tersebut menyifatkan jumlah pendapatannya sebagai sederhana kerana bagi ahli Parlimen, dia perlu menyampaikan pelbagai bantuan keperluan asas kepada masyarakat.

“Kehadiran kami sangat diperlukan oleh masyarakat. Barangan keperluan harian perlu disumbangkan dengan kuantiti yang banyak,” jelasnya.
Krisdayanti sebelum ini dilantik sebagai anggota DPR bagi penggal 2019-2024 yang mewakili bahagian Jawa Timur V. – Agensi


Perodua Axia terbabas langgar Ford Mustang, lori
Oleh MASTURAH SURADI

14 September 2021, 10:49 pm
KOTA TINGGI – Dua lelaki terselamat meskipun Perodua Axia dinaiki remuk dalam kemalangan membabitkan tiga kenderaan termasuk sebuah Ford Mustang di Kilometer 33.5 Jalan Johor Bahru-Mersing dalam kejadian hari ini.
Kemalangan kira-kira pukul 3.40 petang itu dipercayai berlaku selepas sebuah Perodua Axia dari arah Johor Bahru menghala ke Kota Tinggi telah hilang kawalan sebelum terbabas ke laluan bertentangan.
Ketua Polis Daerah Kota Tinggi, Superintendan Hussin Zamora berkata, Perodua Axia berkenaan dipandu seorang lelaki berumur 25 tahun bersama penumpang lelaki berumur 15 tahun.
“Kenderaan itu dipercayai telah hilang kawalan lalu terbabas ke jalan bertentangan seterusnya telah melanggar sebuah Ford Mustang dan lori Fuso yang berada dijalan bertentangan.
“Kesemua mangsa yang terlibat termasuk pemandu Ford Mustang berusia 40 tahun dan pemandu lori berusia 62 tahun hanya mengalami kecederaan ringan,”katanya dalam kenyataan hari ini.
Katanya, kes disiasat mengikut Seksyen 43 Akta Pengangkutan Jalan 1987 dan siasatan lanjut masih dijalankan.

Sementara itu, seramai lapan anggota Balai Bomba Penyelamat (BBP) Kota Tinggi diketuai Komander Operasi Pegawai Bomba Kanan II KUP Suhaimi Md. Ali dikejarkan ke lokasi kejadian.
Seramai dua mangsa yang mengalami kecederaan dihantar ke Hospital Kota Tinggi menggunakan jentera EMRS.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Imam Besar Masjid Putra mohon maaf secara terbuka
Oleh MOHD. HUSNI MOHD. NOOR

14 September 2021, 11:31 pm
PUTRAJAYA – Imam Masjid Putra, Ustaz Ikmal Zaidi Hashim memohon maaf kepada seluruh umat Islam berhubung video penjelasannya mengenai isu layanan dua darjat bagi solat Jumaat di Masjid Putra, baru-baru ini.
Ikmal berkongsi rakaman maaf secara terbuka itu menerusi laman Facebook Masjid Putra Putrajaya, kira-kira pukul 10.25 malam tadi.
Menurutnya, beliau memohon maaf berhubung penjelasannya yang dilihat agak keterlaluan berhubung video tular itu.
“Dengan rendah hati, saya ingin memohon maaf atas segala keterlanjuran tersebut dan berazam serta berjanji akan membaiki keadaan terutama berkaitan pelaksanaan prosedur operasi standard (SOP) di Masjid Putra.
“Saya juga mengajak semua khasnya jemaah Masjid Putra untuk teruskan aktiviti pengimarahan sama ada solat Jumaat atau solat fardu dan program yang akan dianjurkan kelak,” katanya.
Sebelum ini, Ikmal memuat naik video bagi memberi penjelasan sebenar berhubung isu tular itu malah, beliau tidak reda dengan penyebaran video berkenaan.

Menerusi rakaman video itu, Ikmal turut menjelaskan situasi sebenar yang berlaku pada hari berkenaan. Malah, beliau turut menggesa individu yang menularkan video itu tampil memohon maaf kepada pihak penguruasan masjid.
Sebelum itu, pihak pengurusan Masjid Putra menerusi kenyataan akhbar memohon maaf kepada semua pihak sekiranya wujud kekeliruan susulan penyebaran video tular itu.  – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ibu maut, bayi cedera kemalangan
Oleh NORLIA RAMLI

14 September 2021, 11:57 pm
SIK – Seorang wanita berusia 30 tahun maut selepas kereta dinaiki terbabas lalu merempuh penghadang jalan di Jalan Jeniang-Sik-Pedu dekat Kampung Surau di sini hari ini.
Dalam kejadian kira-kira pukul 3 petang itu, mangsa, Siti Fatimah Md. Noor maut di tempat kejadian akibat kecederaan dalaman.
Tiga lagi mangsa iaitu pemandu kereta jenis Proton Waja, Mohd. Zamani Md. Saad, 35, yang merupakan suaminya serta bayi mereka berusia lapan bulan dan ibunya, Rokayah Che Oon, 60, mengalami kecederaan.
Ketua Polis Daerah Sik, Deputi Superintendan Abdull Razak Osman memberitahu, siasatan mendapati kereta dinaiki empat mangsa itu dalam perjalanan dari arah rumah mereka di Kampung Belantik ke Pekan Sik.
“Sebaik tiba di lokasi kejadian, pemandu dipercayai hilang kawalan sebelum melanggar penghadang besi di tepi jalan.
“Akibat kejadian itu, pemandu serta dua penumpang tercampak keluar dan mengalami kecederaan manakala penumpang hadapan meninggal dunia di dalam kereta,” katanya dalam satu kenyataan di sini hari ini.

Katanya, semua mangsa yang cedera dibawa ke Hospital Sik untuk mendapatkan rawatan.
“Mangsa yang meninggal dunia telah dibawa ke Hospital Sultanah Bahiyah di Alor Setar untuk bedah siasat,” ujarnya.
Tambahnya, kes disiasat di bawah Seksyen 41(1) Akta Pengangkutan Jalan 1987. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tabiat berus gigi selepas makan berbahaya
Oleh KOSMO!

14 September 2021, 8:00 pm
LONDON – Seorang pakar pergigian memberi amaran bahawa tabiat memberus gigi sejurus selepas menikmati sarapan adalah berbahaya kerana boleh merosakkan gigi serta menghilangkan warna putih berkilau, lapor akhbar New York Post.
Menurut pengasas Dr. Richard Clinics di London, Dr Richard Marques, bukan sekadar sarapan, bahkan tabiat memberus gigi sejurus selepas makan bukanlah suatu tindakan yang bagus.
“Ini kerana enamel yang berada di sekeliling gigi akan lemah seketika selepas anda makan disebabkan kehadiran asid dalam makanan.
“Jadi, sekiranya anda memberus gigi sejurus selepas makan, enamel tersebut akan dirosakkan,” katanya.
Makanan dan minuman dengan kandungan asid yang tinggi akan menghapuskan lapisan enamel yang melindungi gigi.
Apabila enamel tersebut terhakis,  ia akan menyebabkan masalah gigi sensitif.

“Enamel adalah penting kerana ia adalah satu daripada pelindung yang melindungi gigi. Sekiranya terhakis, ia tidak boleh dikembalikan. Jadi, amat penting untuk anda menjaganya sebaik mungkin,” tambah Marques.
Menjawab soalan mengenai waktu terbaik untuk memberus gigi, Marques berkata, tidak kira sama ada sebelum atau selepas makan, perkara terpenting adalah tempoh masa yang diperuntukkan di antara aktiviti tersebut.
“Anda perlu menunggu sekurang-kurangnya 30 minit selepas makan sekiranya mahu memberus gigi atau sekurang-kurangnya 10 minit sebelum makan.
“Ini adalah bagi memastikan bahawa bahan-bahan dalam ubat gigi berpeluang untuk melakukan ‘tugasnya’  dan melindungi gigi supaya enamel kekal terpelihara,” jelasnya.
Adalah mencukupi untuk sekadar berkumur dengan air bagi menghilangkan sisa makanan pada gigi, tambahnya. – AGENSI


Jangan kurang ajar – Alif Satar
Oleh MOHAMMAD SHAHEMY AZMI

14 September 2021, 8:03 pm
PETALING JAYA – Penyanyi dan juga pelakon Alif Satar tampil membalas komen seorang netizen yang dianggap biadab selepas meninggalkan kenyataan tidak enak kepada isterinya, Sha Dila Hadid dalam Instagram.
Menerusi satu hantaran yang dimuat naik dalam platform tersebut, Alif berkongsi sekeping gambar swafoto bersama Sha ketika berada dalam kereta.
“Bila dah lama tidak berbasikal dan berlari dari Putrajaya ke KLIA, tona warna kulit saya dan sama seperti isteri (semakin cerah). Macam mana ni?” tulisnya pada ruangan kapsyen.
Bagaimanapun, tidak semena-mena, seorang wanita telah meninggalkan komen seolah-olah mengatakan bahawa wajah isteri kepada penyanyi itu kelihatan tidak cantik apabila mengambil gambar dengan aksi memuncungkan bibir (duck face).
“Kenapa bini buat mucung macam itik? Tak lawa,” komen seorang pengguna Instagram.
Tidak hanya berdiam diri, penyanyi yang popular menerusi lagu Jangan Nakal itu kemudiannya membalas komen tersebut dengan menegur supaya individu terbabit tidak berkelakuan biadab.

“Jangan kurang ajar,” kata Alif ringkas.
Komen berunsur kutukan itu turut mendapat respond daripada pengguna Instagram lain apabila rata-rata mengecam tindakan wanita tersebut yang dianggap keterlaluan.
“Tidak ada benda baik nak komen, jangan komen,” kata seorang pengguna Instagram.
“Cuba akak buat muncung itik. Mesti tak lawa juga,” komen seorang lagi netizen.
Sekadar info, Alif mendirikan rumah tangga bersama Sha Dila pada September 2014 dan dikurniakan tiga orang cahaya mata iaitu Alisha Anugerah, 6, Ariana Mecca, 4 dan Muhammad ‘Ali, 2. – K! ONLINE


Hujan lebat, ribut petir di enam negeri malam ini
Oleh NUR HUDA MUSA

14 September 2021, 7:30 pm
PETALING JAYA – Jabatan Meteorologi (MetMalaysia) mengeluarkan amaran ribut petir di enam buah negeri sehingga pukul 10 malam ini.
MetMalaysia dalam kenyataan berkata, di Kedah dijangka ribut petir dan hujan lebat bakal melanda Kota Setar, Pokok Sena, Padang Terap dan Pendang manakala di Terengganu, keadaan sama turut akan berlaku di Kuala Nerus, Hulu Terengganu, Kuala Terengganu, Marang dan Dungun sehingga pukul 8 malam nanti.
Sementara itu, bagi negeri Pahang, terdapat beberapa kawasan yang akan dilanda ribut petir bersama hujan lebat sehingga pukul 10 malam ini iaitu di Tanah Tinggi Cameron, Lipis, Raub, Jerantut dan Maran.
Keadaan itu juga dijangka akan berlaku di Sri Aman (Lubok Antu), Kapit (Kapit dan Bukit Mabong), Bintulu (Bintulu dan Sabah) dan Limbang, Sarawak.
Turut akan mengalami hujan lebat ialah seluruh Wilayah Persekutuan Labuan dan beberapa kawasan di Sabah iaitu Pedalaman (Sipitang, Tenom, Kuala Penyu, Beaufort, dan Tambunan), Tawau (Tawau) dan Sandakan (Tongod dan Kinabatangan). – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Calon pilihan raya guna taktik pelanduk dua serupa
Oleh KOSMO!

14 September 2021, 8:30 pm
SAINT PETERSBURG, RUSIA – Seorang calon parti pembangkang yang bertanding untuk kerusi dewan bandar raya Saint Petersburg berdepan dua calon parti lawan yang bukan sahaja menukar nama supaya  sama dengan namanya, bahkan turut menggunakan wajahnya untuk mengelirukan pengundi, lapor laman berita Oddity Central semalam.
Ahli-ahli politik di Rusia kerap menggunakan taktik menukar nama keluarga supaya sama dengan nama keluarga calon pihak lawan.
Bagaimanapun, bagi Boris Vishnevsky, beliau perlu berdepan  dua calon lain yang turut menukar nama mereka kepada Boris Vishnevsky dan menggunakan wajahnya dalam poster kempen mengundi.
Ini bermaksud terdapat wajah tiga lelaki yang sama diletakkan dalam poster kempen yang diedarkan di seluruh bandar tersebut.
Selain itu, nama asal kedua-dua calon tersebut ialah Viktor Bykov dan Alexei Shmelev.
“Saya tidak pernah melihat sesuatu seperti ini. Semua ini dilakukan untuk mengelirukan pengundi agar mereka tersilap mengundi Vishnevsky yang palsu,” kata Vishnevsky sebenar.

Kedua-dua Vishnevsky palsu itu dilaporkan turut mengubah penampilan mereka untuk disesuaikan dengan penampilan Vishnevsky asal.
Meskipun tidak dinyatakan sama ada mereka turut menggunakan perisian suntingan digital, kedua-duanya turut mempunyai ciri fizikal yang sama iaitu hampir botak, beruban serta memiliki janggut yang sama.
Satu-satunya cara untuk mengesan Vishnevsky sebenar adalah tali leher yang dipakainya.
Sementara itu, Vishnevsky menyifatkan tindakan pihak lawannya itu sebagai ‘penipuan politik’.
Bagaimanapun, menurut undang-undang Rusia, seseorang calon politik dibenarkan menukar nama mereka sama dengan nama calon pihak lawan beberapa bulan sebelum pilihan raya.
Menurut laporan media tempatan, Suruhanjaya Pilihan Raya Pusat Rusia menyelar tindakan kedua-dua Vishnevsky palsu tersebut, namun menegaskan bahawa mereka tidak akan dikeluarkan daripada  senarai pencalonan. – AGENSI


‘Dulu balik bertiga, hari ini pulang berdua’
Oleh NUR EMIRA SAIZALI

14 September 2021, 7:44 pm
PETALING JAYA – Pilu dalam gembira.
Mungkin itu frasa yang paling sesuai menggambarkan foto terbaharu yabg dimuat naik pelawak terkenal Shuib yang memaparkan dia mendukung anak bongsu bersama Allahyarham Siti Sarah, Ayash Affan ketika perjalanan pulang ke rumah hari ini.
Foto yang mengundang rasa sebak netizen itu dikongsi Shuib atau nama sebenarnya Shahmira Muhamad, 37, dalam satu hantaran InstaStorynya sebentar tadi.
Menerusi foto tersebut, pemilik jenama minuman popular, BubbleBee itu mendukung Ayash selepas dibenarkan pulang ke rumah hari ini.
“Terasa janggal, dulu balik hospital bertiga tetapi hari ini pulang berdua.
“Insya-Allah, Alah SWT maha mengetahui segala-galanya. Uwais, Talita dan Martin, Daddy sudah dalam perjalanan pulang,” katanya.

Shuib bagaimanapun masih belum berkongsi foto wajah anak bongsunya itu.
Hari ini, Kosmo! melaporkan Ayash akhirnya dibenarkan pulang ke rumah hari ini.
Lebih manis, berita tersebut diterimanya sehari sebelum hari ulang tahun arwah Siti Sarah yang ke-37 esok.
Terdahulu, Shuib berkongsi berita gembira apabila dibenarkan berjumpa Ayash selaam tiga jam selepas sebulan bayi itu dilahirkan di Hospital Canselor Tuanku Muhriz (HCTM), Universiti Kebangsaan Malaysia (UKM), Cheras, Kuala Lumpur.
Kosmo! pada 25 Ogos lalu melaporkan Shuib memberitahu Ayash yang lahir pramatang pada 6 Ogos lalu sudah dikeluarkan daripada inkubator di HCTM UKM dan dijangka dibenarkan dibawa pulang pada bulan ini.
Selain itu, Ayash juga telah diberi susu badan oleh ibu susuannya iaitu sepupu Shuib.
Ayash dilahirkan secara pembedahan tiga hari sebelum Siti Sarah menghembuskan nafas terakhirnya pada 9 Ogos lalu akibat Covid-19.
Shuib dan Sarah yang mendirikan rumah tangga pada 26 Februari 2011.
Pasangan itu dikuniakan tiga lagi cahaya mata iaitu Uwais Alqarni, 10, Dzahira Talita Zahra, 8, dan Ariq Matin, 6. – K! ONLINE


Rogol, seks luar tabii: Bekas tentera meringkuk dalam penjara 24 tahun
Oleh NORLIZAH ABAS

14 September 2021, 8:21 pm
PUTRAJAYA – Seorang bekas tentera diperintah oleh Mahkamah Rayuan menjalani hukuman penjara 24 tahun atas kesalahan merogol dan melakukan persetubuhan luar tabii terhadap anak kandungnya yang ketika itu berusia 17 tahun, lima tahun lalu.
Keputusan sebulat suara itu dicapai oleh panel tiga hakim diketuai oleh Datuk Abdul Karim Abdul Jalil yang bersidang bersama Datuk Vazeer Alam Mydin Meera dan Datuk Lee Heng Cheong selepas membenarkan rayuan silang pendakwa raya.
Panel tersebut memerintahkan hukuman penjara 18 tahun dan enam tahun yang diputuskan berjalan serentak oleh Mahkamah Sesyen Johor Bahru, Johor, dikuatkuasakan secara berasingan bermula hari ini.
Perayu, 45, (namanya tidak didedahkan kerana mempunyai pertalian dengan mangsa) sebelum ini dibebaskan dengan jaminan sementara menunggu pelupusan rayuan di hadapan panel berkenaan.
Lelaki itu disabitkan melakukan kedua-dua perbuatan tersebut di sebuah rumah di Taman Desa Tebrau, Johor Bahru pada pukul 2.30 pagi, 15 Mac 2016.
Hakim Abdul Karim ketika menyampaikan keputusan berpendapat, Mahkamah Sesyen dan Mahkamah Tinggi terkhilaf apabila memutuskan hukuman penjara terhadap lelaki itu berjalan serentak.

Panel itu berpuas hati kes rogol dan seks luar tabii merupakan kesalahan berbeza dan hukuman sepatutnya berjalan secara berturutan.
Pada prosiding itu, mahkamah menolak rayuan bekas tentera tersebut terhadap hukuman yang dijatuhkan oleh Mahkamah Sesyen dan Mahkamah Tinggi yang mengekalkannya.
Pada 27 November 2019, lelaki itu dipenjara 18 tahun dan 10 sebatan serta enam tahun dan lima sebatan oleh Mahkamah Sesyen selepas didapati bersalah melakukan kedua-dua perbuatan terhadap anak perempuannya yang ketika itu berusia 17 tahun.
Mahkamah Sesyen bagaimanapun memerintahkan tertuduh menjalani hukuman penjara secara serentak iaitu 18 tahun dengan 15 sebatan. Hukuman itu kemudian dikekalkan oleh Mahkamah Tinggi Johor Bahru pada 21 Jun tahun lalu.
Bagi kesalahan merogol, dia didakwa mengikut Seksyen 376(B) Kanun Keseksaan manakala pendakwaan bagi kesalahan persetubuhan di luar tabii dikemukakan mengikut Seksyen 377 (B) kanun yang sama.
Pendakwaan dikendalikan Timbalan Pendakwa Raya Ng Siew Wee manakala peguam Noordin Hussin mewakili lelaki berkenaan. K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Pejabat pos tular gara-gara warga Bangladesh ambil pasport
Oleh MOHD YUNUS YAKKUB

14 September 2021, 7:59 pm
KLANG – Kehadiran warga asing tanpa penjarakan fizikal di Pejabat Pos Jalan Stesen di sini, hari ini sehingga tular di laman sosial adalah disebabkan bagi mengambil pasport mereka.
Kejadian tersebut berlaku kira-kira pukul 8.30 pagi tadi dengan insiden ingkar prosedur operasi standard (SOP) itu dimaklumkan pengurus pejabat pos berkenaan kepada polis.
Ketua Polis Daerah Klang Selatan, Asisten Komisioner Shamsul Amar Ramli berkata, berdasarkan siasatan awal terdapat seramai 130 orang telah hadir ke pejabat berkenaan bagi mengambil pasport yang telah siap.
Berita berkaitan: Gerun tengok kakak Pejabat Pos mengamuk
Katanya, ini memandangkan pihak kedutaan Bangladesh telah melantik Pos Malaysia Cawangan Klang sebagai ejen untuk membolehkan warganegara mereka mengambil pasport yang telah diperbaharui.
“Sepasukan pematuhan SOP Ibu Pejabat Polis Daerah (IPD) Klang Selatan telah hadir di lokasi dan berjaya meredakan keadaan yang tidak terkawal itu.

“Kita akan menugaskan pasukan tersebut di Pos Malaysia Cawangan Klang bagi mengelakkan kejadian yang sama berulang,” katanya dalam kenyataan akhbar hari ini.
Terdahulu tular video berdurasi 14 saat yang dirakam orang awam memaparkan warga asing itu sedang beratur secara rapat bagi memasuki pejabat pos berkenaan.
Turut kelihatan adalah gelagat seorang wanita yang merupakan kakitangan pejabat pos tersebut memarahi warga asing tersebut dengan rakan lelaki mengarahkan mereka beratur dengan jarak satu meter. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Vaksinasi lengkap bukan alasan abai SOP – KJ
Oleh NUR HUDA MUSA

14 September 2021, 8:02 pm
PETALING JAYA – Vaksinasi lengkap bukan alasan untuk orang ramai leka dalam melakukan tindakan kesihatan awam kendiri seperti memakai pelitup muka, menjaga jarak fizikal dan mencuci tangan dengan kerap, kata Menteri Kesihatan.
Khairy Jamaluddin Abu Bakar berkata, sekiranya perkara itu gagal untuk diamalkan dan dipatuhi, beliau beliau bimbang negara tidak akan mampu beralih ke fasa endemik, sekaligus membantutkan usaha pemulihan negara oleh Kerajaan.
“Tindakan-tindakan ini kelihatan mudah tetapi ia mampu melindungi kita daripada jangkitan virus Covid-19.
“Saya ingin tegaskan bahawa kejayaan untuk membawa negara keluar dari pandemik ini tidak hanya bergantung kepada usaha dan strategi Kerajaan tetapi juga sangat bergantung kepada tahap pematuhan masyarakat kepada prosedur operasi standard (SOP) yang telah ditetapkan,” katanya dalam satu kenyataan di Facebooknya tadi.
Khairy Jamaluddin berkata, sekiranya masyarakat mengambil mudah kelonggaran yang diberikan, tidak mustahil situasi jangkitan kembali menjadi teruk.
“Saya amat berharap agar seluruh masyarakat dapat memanfaatkan kelonggaran yang diberikan dan terus mengamalkan pembudayaan norma baharu dalam menjalani kehidupan seharian kita.

“Ingatlah, kejayaan membendung pandemik ini melibatkan penglibatan dan pendekatan menyeluruh Kerajaan serta masyarakat,” ujarnya.
Terdahulu, Perdana Menteri pada 8 September lalu, telah mengumumkan peralihan Lembah Klang iaitu Selangor, Wilayah Persekutuan Kuala Lumpur dan Putrajaya, ke Fasa 2 Pelan Pemulihan Negara (PPN) dan berkuatkuasa 10 September 2021.
Antara kelonggaran yang dinikmati penduduk di negeri-negeri Fasa 2 PPN termasuklah kebenaran dine-in di premis kedai makan dan aktiviti pelancongan di dalam negeri yang sama bagi individu yang telah menerima vaksinasi lengkap. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jurutera, kontraktor ditahan terima suapan
Oleh NOR SHAFAWATI YUP

14 September 2021, 8:10 pm
SEREMBAN – Seorang jurutera sebuah jabatan kerajaan dan seorang kontraktor direman selama lima hari selepas dipercayai meminta dan menerima suapan RM5,000 daripada seorang pemilik syarikat pada pertengahan tahun 2019.
Perintah reman bermula hari ini sehingga 18 September depan itu dibenarkan Majistret Norzaliza Tesmin di Mahkamah Khas Reman Seremban di sini selepas Suruhanjaya Pencegahan Rasuah Malaysia (SPRM) membuat permohonan tersebut pagi tadi.
Menurut sumber, dua suspek lelaki berusia 35 dan 51 tahun itu ditahan di Pejabat SPRM Negeri Sembilan di sini pada pukul 4.30 hingga 6.30 petang semalam selepas hadir memberikan keterangan.
Difahamkan, jurutera itu meminta dan menerima wang suapan daripada seorang pemilik syarikat setelah berjaya mendapatkan projek berhubung kerja-kerja senggaraan pemasangan dan pendawaian elektrik rumah di sebuah daerah di negeri ini.
Wang itu diterima melalui suspek kontraktor yang juga kenalannya.
Sementara itu, Pengarah SPRM Negeri Sembilan, Awangkok Ahmad Taufik Putra Awang Ismail mengesahkan penahanan itu dan memberitahu kes disiasat di bawah Seksyen 17 (a) Akta SPRM 2009. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kluster komuniti jangkiti 346 orang punca Kampung Bahagia kena PKPD
Oleh AMREE AHMAD

14 September 2021, 8:06 pm
PUTRAJAYA – Sebuah lokaliti di Jajahan Kuala Krai, Kelantan iaitu Kampung Bahagia dalam Mukim Batu Mengkebang antara tujuh lokaliti di tiga negeri bakal dikenakan Perintah Kawalan Pergerakan Diperketatkan (PKPD) bermula Khamis ini.
Ia susulan kluster komuniti yang diumumkan Kementerian Kesihatan Sabtu lalu dan merekodkan 346 individu positif Covid-19 termasuk enam kes import setakat semalam.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, turut dikenakan PKPD sehingga 29 September ini ialah satu lagi lokaliti di Pahang iaitu Kampung Tementong dalam Mukim Cheka 1, Daerah Lipis.
“Ini juga disebabkan kluster komuniti yang baru dilaporkan kementerian itu semalam ekoran kes indeks daripada seorang bergejala pada 7 September tetapi sudah menjangkiti 12 orang.
“Selebihnya meliputi lima lokaliti di Sabah iaitu Kampung Pinatau serta Kirangawan Darat dan Tengah, Kota Marudu, Kampung Nuntunan Apin-Apin, Keningau; Kampung Lungkidau, Ranau; serta Perumahan Pekerja Ladang Boustead Ruku-Ruku, Telupid,” katanya dalam kenyataan hari ini.
Dalam pada itu ujar Rodzi, dua lokaliti di Pahang yang sepatutnya berakhir PKPD esok, namun disambung lagi iaitu Kampung Badong Dalam dan Kampung Permatang Durian di Mukim Bebar dalam Daerah Pekan yang sudah dilaksanakan PKPD sejak 2 September lepas. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kemalangan ketika eksesais kes terpencil
Oleh IVAN AMIRUL

14 September 2021, 6:15 pm
KOTA BELUD – Panglima Angkatan Tentera Malaysia (ATM), Jeneral Tan Sri Affendi Buang menyatakan pihaknya sedaya upaya meminimumkan risiko kemalangan ketika melaksanakan eksesais membabitkan pelbagai aset ketenteraan.
Menurut beliau, kemalangan yang berlaku sewaktu latihan adalah terpencil dan jarang berlaku disebabkan kebanyakan pasukan tersebut terdiri daripada anggota yang sudah terlatih.
“Bagaimanapun, jika kemalangan sudah berlaku, ia di luar kawalan kita tetapi kita masih mampu meminimumkan risiko kemalangan,” katanya pada sidang akhbar selepas menghadiri Majlis Demonstrasi Tembakan Kuasa Udara (Eksesais Ababil) 2021 di Lapang Sasar Udar (Lasarud) di sini hari ini.
Terdahulu, seorang anggota tentera ditemui lemas selepas terjatuh ke dalam Sungai Pahang ketika melakukan latihan eksesais Para Predator pada 29 Ogos lalu.
Mengulas lanjut mengenai Eksesais Ababil 2021, Affendi memberitahu, seramai 446 anak kapal dan anggota Tentera Udara Diraja Malaysia (TUDM) termasuk Pasukan Khas Udara TUDM (PASKAU) terlibat acara berkenaan.
Antara pesawat terlibat adalah pesawat tempur – F/A-18D Hornet, Sukhoi, SU-30MKM dan Hawk 208, pesawat angkut – Hercules C130H dan helikopter – EC 725 AP.

Sementara itu, beliau berkata, TUDM sentiasa menyelenggara semua aset agar terus efektif mempertahankan keamanan ruang udara negara.
“Kita tidak mahu ada aset atau pesawat yang sudah berumur dan tidak boleh digunakan. Hal ini akan menambah akan lagi risiko ancaman pertahanan kepada negara kita.
“Oleh itu, penyelenggaraan harus dilakukan secara berjangka untuk memastikan semua aset berada dalam keadaan baik dan bersiap siaga sekiranya diperlukan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kes Covid-19 cecah 2 juta
Oleh SITI A'ISYAH SUKAIMI

14 September 2021, 6:59 pm
PUTRAJAYA – Negara merekodkan jumlah kes positif Covid-19 melepasi 2 juta dengan 2,011,440 kes, susulan pertambahan sebanyak 15,669 kes harian yang melaporkan di bawah angka 16,000.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama, sebanyak 1,266 kes sedang dirawat di Unit Rawatan Rapi dan 689 kes memerlukan bantuan pernafasan.
“Sebanyak 18,053 kes sembuh dicatatkan dengan jumlah kumulatif kes sembuh daripada Covid-19 sebanyak 1,764,579 kes.
“Daripada jumlah kes harian negara yang dilaporkan, 283 kes (1.8 peratus) adalah kategori tiga, empat dan lima manakala, 15,386 kes (98.2 peratus) kategori satu dan dua,” katanya dalam satu kenyataan akhbar di sini hari ini.
Sementara itu, katanya, sebanyak 29 kluster baharu dikenal pasti terdiri daripada 14 kluster tempat kerja, 12 kluster komuniti dan dua kluster kumpulan berisiko tinggi. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Suami merajuk panjat pencawang selepas bertengkar dengan isteri
Oleh KOSMO!

14 September 2021, 6:30 pm
BANGKOK – Seorang lelaki terpaksa diselamatkan selepas dia memanjat sebuah pencawang telekomunikasi di Bang Lamung, dipercayai kerana  bertengkar dengan isterinya, lapor laman berita Thaiger News semalam.
Petugas keselamatan dan media tempatan bergegas ke lokasi kejadian untuk mencari lelaki itu yang berada pada ketinggian 17 meter di atas pencawang  tersebut sekitar  pukul 9 malam (waktu tempatan).
Petugas keselamatan terpaksa memujuk lelaki itu menggunakan alat pembesar suara namun gagal.
Lelaki tersebut mengaku dia memanjat menara tersebut selepas bertengkar dengan isterinya.
Menurut lelaki itu, dia bekerja sebagai seorang cef di sebuah restoran masakan Thailand dan meminta isterinya untuk membawanya ke sebuah pasar bagi membeli stok bahan masakan memandangkan dia berada dalam keadaan mabuk.
Isterinya bagaimanapun menolak permintaan lelaki itu, menyebabkan mereka bertengkar sebelum dia memanjat pencawang tersebut untuk memberi ‘pengajaran’ kepada wanita itu.

Petugas keselamatan akhirnya terpaksa memanjat menara itu untuk menurunkan lelaki tersebut.
Menurut pihak berkuasa Bang Lamung, dia kemudian dibawa ke sebuah hospital tempatan bagi menjalani penilaian mental rutin. – Agensi


Warga Jepun di Pulau Pinang tidak perlu gusar
Oleh SAFINA RAMLI

14 September 2021, 6:20 pm
GEORGE TOWN – Warga Jepun yang tinggal di negeri ini tidak perlu gusar atau takut berhubung amaran kepada rakyat negara itu di Malaysia mengenai kemungkinan berlakunya serangan pengganas.
Ketua Polis negeri, Datuk Mohd. Shuhaily Mohd. Zain berkata, pihaknya telah meningkatkan pemeriksaan dan pemantauan rapi di syarikat, premis dan apa sahaja yang berkaitan kepentingan luar negara terutama Jepun di negeri ini.
“Sebenarnya keadaan terkawal dan tahap ancaman tidak wujud, namun kami ambil langkah tingkatkan pemantuan rapi.
“Warga Jepun di sini tak perlu bimbang,” katanya pada sidang akhbar di Ibu Pejabat Polis Kontinjen Pulau Pinang di sini hari ini.
Terdahulu, akhbar melaporkan Kedutaan Jepun di Kuala Lumpur mengesahkan telah mengeluarkan amaran kepada warganegaranya di Malaysia mengenai kemungkinan ancaman pengganas di Asia Tenggara. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki dakwa bercerai, hilang pekerjaan selepas diculik makhluk asing
Oleh KOSMO!

14 September 2021, 7:30 pm
WASHINGTON – Seorang lelaki di Amerika Syarikat mendakwa telah diculik oleh makhluk asing yang kemudiannya menanam cip mikro pada lengannya yang menyebabkan dia bercerai dan hilang pekerjaan, lapor akhbar Daily Star semalam.
Mengimbau kembali penyiasatannya terhadap aktiviti makhluk asing, Steve Colbern mendakwa dia telah dibawa menaiki objek terbang tidak dikenali (UFO) ‘beratus-ratus kali’ oleh makhluk asing berwarna kelabu.
Menurutnya, satu perjumpaan itu menyebabkan dia menjadi obses untuk mengkaji makhluk asing sehingga menyebabkan rumah tangganya musnah.
Insiden itu, katanya berlaku ketika dia terserempak dengan sebuah UFO yang terbang di atas pohon avokado sebelum dia tiba-tiba ditarik masuk ke dalam kapal angkasa itu oleh satu cahaya hijau.
Dia kemudian dibawa ke sebuah stesen perubatan dan disuruh berbaring di atas sebuah meja.
“Makhluk asing itu menggunakan satu alat  panjang menyerupai sebatang besi tahan karat yang memiliki serat optik di dalamnya dan memancarkan sinar ultraungu.

“Alat itu mengeluarkan implan dan memasukkannya ke dalam subjek,” katanya.
Selepas kejadian itu, Colbern berkata, dia mempunyai perspektif berbeza tentang kehidupan.
“Ia menjadikan saya sukar untuk bergaul di sini. Kadang-kadang, saya rasa apa yang manusia lakukan adalah tidak relevan,” kata Colbern.
Biarpun dia mendakwa isterinya mengalami situasi serupa, dia berkata penculikan itu telah menyebabkan mereka akhirnya bercerai.
“Isteri saya tidak sukakan perkara itu dan menyalahkan saya di atas apa yang berlaku,” katanya.
Keinginan mendalam untuk menyiasat perkara itu juga menyebabkan Colbern hilang pekerjaannya.
Dia dipecat selepas didapati menggunakan peralatan syarikat tempat dia bekerja untuk memeriksa  implan pada lengannya. – Agensi


Sapiah wanita Orang Asli pertama jadi KP Jakoa
Oleh LUQMAN RIDHWAN MOHAMED NOR

14 September 2021, 6:52 pm
PETALING JAYA – Sapiah Mohd. Nor, 56, mencatat sejarah apabila menjadi wanita Orang Asli pertama dilantik ke jawatan tertinggi dalam perkhidmatan awam apabila beliau bakal menggalas tugas sebagai Ketua Pengarah Jabatan Kemajuan Orang Asli (Jakoa) bermula esok.
Perdana Menteri, Datuk Seri Ismail Sabri Yaakob berkata, beliau telah menyerahkan surat pelantikan jawatan Ketua Pengarah Jakoa tersebut kepada Sapiah yang berketurunan Suku Semai hari ini.
“Pelantikan Sapiah telah diperkenan Seri Paduka Baginda Yang Di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Bagi pihak kerajaan dan seluruh Keluarga Malaysia, saya merakamkan ucapan tahniah dan selamat menjalankan tugas,” katanya menerusi satu entri di Facebook hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Berubah jadi pemurah sebelum dijemput ajal
Oleh NUR NABILAH RAHMAT

14 September 2021, 7:24 pm
KLUANG – Pekerja lelaki yang maut tersepit mesin pemprosesan ayam di sebuah kilang di Machap di sini pada Sabtu lalu berubah sikap menjadi pemurah menjelang hari kematiannya.
Kakak mangsa, Rafidah Astopa, 51, menyifatkan arwah Hairizam, 40, seorang yang pendiam, suka tersenyum dan tidak kisah membelanjakan wangnya kira-kira dua minggu sebelum kejadian.
“Lebih menghairanka pada Rabu dan Jumaat sebelum itu, dia membeli daging, ayam dalam kuantiti yang banyak.
“Saya berasa pelik dengan tindakannya itu hingga bapa kami (Astopa Md. Nasis) yang berusia 85 tahun beritahu macam hendak buat kenduri.
“Rupanya itulah petanda dia nak ‘pergi’ dan sampai sekarang ayam mentah yang dibelinya masih berada di dalam peti sejuk. Sayaa berasa sedih apabila melihatnya sebab terkenangkan budi adik,” katanya ketika ditemui di rumahnya Kampung Tengah Renggam di sini hari ini.
Arwah Hairizam Astopa
Rafidah memberitahu, bapa mereka paling terkesan dengan kematian adiknya itu kerana arwah membungkuskan makanan untuk warga emas itu selepas pulang kerja pada setiap hari.

Katanya, arwah yang masih bujang dikebumikan di Tanah Perkuburan Islam Kampung Tengah Renggam di sini kira-kira 9 malam pada yang sama.
Dalam pada itu, Timbalan Ketua Polis Daerah Kluang, Deputi Superintendan Abdul Razak Abdullah Sani berkata, mangsa maut serta-merta di lokasi kejadian akibat parah di dada kanan dan leher.
“Pada 10.40 pagi, Sabtu lalu, anggota polis dimaklumkan mengenai kejadian itu dan kematian mangsa disahkan oleh penolong pegawai perubatan Kementerian Kesihatan yang hadir di lokasi.
“Punca kejadian disebabkan mangsa tergelincir semasa mencuci mesin tersebut dan disedari oleh rakan sekerja yang lain selepas mendengar jeritan.
“Rakan-rakannya cuba menyelamatkan mangsa, namun tidak berjaya,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Zahid tiada kaitan dengan pinjaman RM250,000 kepada adiknya
Oleh NORLIZAH ABAS

14 September 2021, 6:48 pm
KUALA LUMPUR – Mahkamah Tinggi hari ini diberitahu, Datuk Seri Dr. Ahmad Zahid Hamidi tiada kena mengena mahupun mendapat imbuhan daripada pinjaman wang RM250,000 yang diberikan kepada adik lelakinya oleh seorang ahli perniagaan.
Peguam Hisyam Teh Poh Teik berhujah, pendakwaan tiada asas untuk menyatakan bekas Timbalan Perdana Menteri memainkan peranan dalam pinjaman wang daripada Junaith Asharab Md. Shariff kepada Datuk Seri Mohamad Nasaee Ahmad Tarmizi.
Hujahnya, Junaith yang merupakan saksi pendakwaan ke-36 ketika memberi keterangan menyatakan, Mohamad Nasaee menghubunginya pada akhir Jun 2016 untuk mendapatkan pinjaman dan berjanji untuk membayar balik dalam tempoh dua bulan.
Beliau berhujah, anak guamnya tidak tahu berkenaan pinjaman tersebut yang kemudian telah dibayar oleh Mohamad Nasaee dengan memasukkannya ke dalam akaun Tetuan Lewis & Co.
Selain itu, hujahnya, Mohamad Nasaee juga tidak dipanggil memberi keterangan sebagai saksi bagi menyokong kes pendakwaan.
Sehubungan itu, Hisyam berhujah pendakwaan tidak mempunyai asas untuk menyatakan wang RM250,000 yang diberikan itu merupakan sebagai dorongan untuk menyerahkan projek MyEG kepada sebuah syarikat.

Penghujahan di hadapan Hakim Datuk Collin Lawrence Sequerah bersambung esok.
Ahmad Zahid, 68, dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Terkedu polis serbu kondo semasa leka proses heroin
Oleh MOHD SYALMIZI HAMID

14 September 2021, 7:16 pm
SEBERANG PERAI – Dua lelaki yang sedang leka memproses dadah jenis heroin terkedu seelpas polis menyerbu sebuah kondominium mewah di Bukit Tambun, Simpang Ampat di sini, Jumaat lalu.
Suspek berusia 39 dan 51 tahun itu ditahan semasa operasi yang dijalankan Jabatan Siasatan Jenayah Narkotik (JSJN) Bukit Aman dan JSJN Pulau Pinang pada pukul 7.30 malam.
Dalam operasi itu, polis merampas 13.6 kilogram (kg) heroin dan hampir 7kg serbuk kafein bernilai RM184,335 dipercayai bagi pasaran kawasan utara Semenanjung.
Menurut Ketua JSJN negeri, Asisten Komisioner Mustafa Kamal Gani Abdullah, susulan itu, pihaknya membuat tiga serbuan.
“Kita kemudian menahan seorang lelaki di tempat letak kereta kondominium sebelum menyerbu sebuah rumah teres di Taman Merak dan kedai gas memasak di Simpang Ampat pada hari sama.
“Secara keseluruhannya kita menahan tujuh suspek berusia 24 hingga 51 tahun termasuk dalangnya yang berusia 34 tahun,” katanya pada sidang akhbar di Ibu Pejabat Polis Daerah (IPD) Seberang Perai Selatan (SPS) di Nibong Tebal di sini hari ini.

Siasatan mendapati sindiket itu aktif sejak tiga bulan lalu dengan menyewa kondominium terbabit pada kadar RM1,800 sebulan.
“Sebahagian suspek termasuk dalang sindiket merupakan peniaga gas memasak. Mereka memproses dan mengedar dadah itu di sekitar kawasan utara.
“Kesemua suspek ada rekod jenayah dan dadah. Mereka juga didapati positif syabu,” katanya lagi.A
Aset sindiket seperti kereta jenis BMW, Mercedes Benz, Nissan Sentra, Perodua Myvi dan Proton Persona, barang kemas serta wang di dalam akaun bernilai RM266,000 dirampas. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Putus sahabat gara-gara degil enggan divaksin
Oleh KOSMO!

14 September 2021, 7:00 pm
NEW YORK – Satu kaji selidik mendapati seorang dalam setiap tujuh penduduk Amerika Syarikat (AS)  yang telah menerima suntikan vaksinasi Covid-19 memilih untuk memutuskan hubungan dengan rakan-rakan yang enggan menerima pelalian, lapor akhbar New York Post semalam.
Tinjauan yang dilakukan oleh firma kaji selidik dan pemasaran, OnePoll itu turut mendedahkan bahawa 16 peratus responden telah memutuskan persahabatan dengan sekurang-kurangnya tiga rakan mereka  sejak pandemik bermula pada Mac 2020.
Daripada kesemua responden yang memutuskan persahabatan  itu, 66 peratus terdiri daripada mereka yang menerima vaksinasi dan 17 peratus lagi tidak merancang untuk mendapatkan pelalian.
Selain itu, satu daripada tujuh responden atau 14 peratus yang telah menerima vaksinasi mengaku memutuskan hubungan persahabatan kerana  rakan mereka berdegil dan tidak mahu  mendapatkan suntikan vaksin.
Sebanyak 97 peratus daripada responden pula percaya bahawa bekas rakan mereka itu terdiri daripada golongan antivaksin yang sukar untuk diyakinkan mengenai kepentingan mendapatkan suntikan pelalian.
Menurut mereka, golongan tersebut percaya bahawa vaksin  tidak berkesan dalam melindungi diri daripada wabak Covid-19.

Sementara itu, menurut golongan antivaksin yang turut mengambil bahagian dalam kaji selidik tersebut, mereka bimbang akan kesan sampingan akibat vaksinasi, berada dalam keadaan sihat atau melahirkan rasa tidak percaya terhadap keberkesanan suntikan tersebut.
Kaji selidik secara online itu dilakukan terhadap 1,000 penduduk AS. – AGENSI


Lelaki kudung gembira dapat kerusi roda baharu
Oleh OTHMAN YAHAYA

14 September 2021, 6:10 pm
YAN – Seorang bekas pemandu jengkaut yang kudung kedua belah kaki dari Kampung Pantai Murni di sini bersyukur apabila menerima sumbangan kerusi roda baharu bagi menggantikan kerusi roda lamanya yang telah rosak.
Abdul Manaf Mat Akhir, 50, berkata, dia terkejut apabila Pertubuhan Keselamatan Sosial (Perkeso) menyumbangkan kerusi roda tersebut kepadanya meskipun bekas majikan tidak pernah mencarum buatnya.
“Saya membuat rayuan kepada orang ramai kerana tahu saya tidak berkelayakan untuk mendapat apa-apa faedah melalui Perkeso berikutan bekas majikan tidak pernah mencarum sepanjang saya bekerja dengannya selama kira-kira tiga tahun.
“Hasil sumbangan kerusi roda baharu ini membolehkan saya mengurus diri dengan lebih baik termasuk tidak perlu lagi merangkak ke bilik air untuk mandi, membasuh pakaian dan memasak,” katanya.
Dia ditemui selepas menerima sumbangan kerusi roda baharu daripada Pengarah Perkeso Kedah, Mohamad Haron Othman di rumahnya di sini semalam.
Menurut Mohamad Haron, pihaknya terpanggil untuk membantu Abdul Manaf menerusi bantuan ilat iaitu penyediaan kelengkapan atas dasar kemanusiaan.

“Semakan rekod mendapati bekas syarikat tempat Abdul Manaf bekerja tidak pernah mencarum untuk melayakkan dia menerima beberapa faedah dikategorikan di bawah Skim Pencen Ilat.
“Bagaimanapun pihak kita prihatin untuk membantunya menyediakan sebuah kerusi roda baharu bagi membolehkan dia lebih selesa untuk meneruskan hidup,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hikmah PKP, lebih banyak masa dengan anak-anak – Siti Nurhaliza
Oleh MOHAMMAD SHAHEMY AZMI

14 September 2021, 6:04 pm
PETALING JAYA – Sama seperti kebanyakan ibu bapa lain, penyanyi nombor satu negara, Datuk Seri Siti Nurhaliza juga tidak terkecuali melahirkan rasa simpati terhadap perkembangan dan pergaulan anak-anaknya di waktu pandemik Covid-19.
Ujar Siti, dia percaya perkembangan dan pergaulan anak-anaknya, Siti Aafiyah dan Muhammad Afwa sedikit-sebanyak terkesan apabila membesar dalam suasana pandemik.
“Aafiyah mungkin sedikit beruntung kerana sebelum ini dia pernah merasai pengalaman mengikuti saya bekerja, melihat konsert saya dan pernah merasai naik kapal terbang ke luar negara.
“Tetapi selepas pandemik Covid-19 melanda seluruh dunia, semuanya berubah. Jadi saya dan suami perlu cari pendekatan lain supaya dia (Aafiyah) tidak ketinggalan,” ujarnya kepada Kosmo! Online.
Memandangkan pengasuh kepada Aafiyah, Dayah Zubit telah berhenti kerja selepas mendirikan rumah tangga, Siti bersama suaminya, Datuk Seri Khalid Mohamad Jiwa atau Datuk K telah mengambil pendekatan dengan mengupah seorang guru untuk mengajar Aafiyah di rumah.
“Memandangkan Dayah telah berhenti kerja, saya telah mengupah seorang guru untuk mengajar Aafiyah di rumah. Setiap hari dia akan belajar dan melakukan aktiviti menarik.

“Dekat situ saya nampak perkembangan positif Aafiyah dari sudut mental dan dia juga tidak hanya tertumpu dengan gadjet semata-mata,” jelasnya.
Dalam pada itu, penyanyi yang mula mencipta nama selepas memenangi pertandingan Bintang Hiburan Minggu Ini (MHI) 1995 itu juga sempat berkongsi momen ketika Aafiyah dibawa keluar bersiar-siar menaiki kereta selepas lama ‘berkurung’.
Ujar pelantun lagu Jerat Percintaan itu, dia berasa kasihan melihat reaksi ‘teruja’ Aafiyah ketika dibawa keluar bersiar-siar walaupun hanya menaiki kereta.
“Dia sangat teruja bila tengok banyak kenderaan di atas jalan raya. Tengok lampu yang cantik-cantik. Sampai satu tahap saya jadi kesian kerana betapa terkesannya dia apabila tidak bebas untuk keluar rumah,”
“Untuk Afwa pula, dia masih kecil dan tidak berapa faham. Saya bersyukur ada hikmah sepanjang PKP apabila saya dapat luangkan lebih masa untuk anak-anak
“Gembiralah hati saya dapat melihat anak-anak membesar depan mata. Bayangkan kalau saya bekerja seperti biasa (normal), tak boleh tengok anak-anak sepanjang hari,” Jadi ujar Siti.
Siti yang ditemui ketika sidang media secara virtual Majlis Ulang Tahun Kedua Beausiti Stronger 2Gether hari ini juga turut meluahkan hasrat dan kerinduan untuk mengadakan konsert jika keadaan semasa mengizinkan bersempena ulang tahun ke-25 pembabitannya dalam dunia seni hiburan.
“Saya teringin untuk adakan sebuah konsert bersempena ulang tahun ke-25 pembabitan saya dalam dunia nyanyian. Insya-Allah kalau diberi kebenaran oleh pihak kerajaan, saya akan fikirkan perkara itu nanti,” katanya. – K! ONLINE


Tutup premis, lokasi pelancongan tidak patuh SOP di P. Pinang
Oleh SAFINA RAMLI

14 September 2021, 6:13 pm
GEORGE TOWN – Polis Pulau Pinang mengambil tindakan menutup premis, taman rekreasi atau pantai popular di negeri ini sekiranya berlaku pelanggaran prosedur operasi standard (SOP) pencegahan wabak Covid-19.
Ketua Polis negeri, Datuk Mohd. Shuhaily Mohd. Zain berkata, pemantauan pihaknya pada hujung minggu lalu mendapati terdapat peningkatan jumlah orang ramai mengunjungi tempat-tempat pelancongan seperti kawasan pantai di Batu Ferringhi di sini.
“Pihak polis ingin mengingatkan orang ramai bahawa Pulau Pinang belum keluar (bebas) daripada ancaman Covid-19. Kes positif di negeri ini masih mencatatkan empat angka setiap hari.
“Polis akan meneruskan pemantauan dan akan mengambil tindakan sepatutnya seperti menutup premis serta tempat pelancongan serta rekreasi awam sekiranya orang ramai ingkar SOP,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Menurut beliau, sebelum mengambil tindakan menutup premis, pihaknya akan menasihati orang ramai supaya bersurai sekiranya mereka berada di lokasi yang sesak dan padat. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Harga dedak naik 75 peratus
Oleh ASLIZA MUSA

14 September 2021, 5:53 pm
IPOH – Kos makanan yang meningkat sehingga 75 peratus iaitu pada harga RM1,400 bagi setiap satu tan berbanding hanya sekitar RM800 sebelum ini antara punca kenaikan harga ayam.
Pengerusi Jawatankuasa Perdagangan Dalam Negeri dan Hal Ehwal Pengguna negeri, Datuk Abdul Yunus Jamahri berkata, kenaikan mendadak itu menjadi antara punca harga ternakan itu naik di pasaran.
“Siasatan telah dilakukan Kementerian Perdagangan Dalam Negeri Hal Ehwal Pengguna (KPDNHEP) berkaitan isu ini dan telah pun mengenal pasti beberapa faktor.
“Pertamanya, terdapat peningkatan harga dedak yang daripada RM800 sesatu tan kepada RM1,400,” katanya.
Beliau berkata demikian pada sidang akhbar selepas tinjauan pelaksanaan harga minimum kit ujian pantas antigen Covid-19 di pusat membeli belah Ipoh Parade di sini hari ini.
Abdul Yunus berkata, faktor lain kenaikan harga ternakan itu turut melibatkan pihak ladang yang mengalami peningkatan dari segi kos operasi.

Katanya, kekurangan pekerja asing menyebabkan pihak ladang terpaksa mengambil pekerja tempatan dengan kadar upah yang lebih tinggi.
“Selain itu, peningkatan harga bekalan anak ayam juga dikenal pasti menjadi antara punca kenaikan harga ternakan itu di pasaran.
“Kenaikan harga anak ayam itu menyebabkan ada pengusaha yang mengurangkan pembelian dan menyebabkan bekalan ayam berkurangan di pasaran,” katanya.
Mengulas lanjut beliau berkata, KPDNHEP Perak telah melakukan pemeriksaan harga ayam di seluruh negeri dan mendapati terdapat segelintir peniaga menjual dengan harga yang tinggi.
Katanya, berdasarkan pemeriksaan, ada peniaga dikesan menjual sehingga RM11.50 bagi satu kilogram ayam manakala ada juga yang menjual pada harga serendah RM5.90 untuk satu kilogram.
“Pihak KPDNHEP sedang menyiasat perkara tersebut. Macam pasar raya, mereka ada kontrak ladang dengan penternak jadi mereka dapat harga lebih rendah dan stabil.
“Pada pandangan kita, perkara ini mungkin tidak akan berlarutan dalam jangka masa panjang dan pihak KPDNHEP memang sentiasa memantau dan mencari jalan untuk menstabilkan harga ayam,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


21 kes varian Delta, Beta menular di Terengganu
Oleh MOHD AZLI ADLAN

14 September 2021, 6:03 pm
MARANG – Kes positif harian Covid-19 yang tinggi di Terengganu sejak akhir-akhir ini dikaitkan dengan penularan varian Delta dan Beta yang sudah semakin merebak ke hampir keseluruhan negeri tersebut.
Pengarah Kesihatan Terengganu, Datuk Dr. Kasemani Embong berkata, dua varian membimbangan (VOC) tersebut telah menular di seluruh daerah di negeri berkenaan kecuali Kuala Nerus.
“Sebanyak 21 kes iaitu 12 melibatkan varian Delta manakala selebihnya sembilan kes varian Beta dikesan di seluruh Terengganu sejak bulan Julai lalu.
“Kes tertinggi kedua-dua varian itu direkodkan di Hulu Terengganu iaitu lima kes diikuti Kuala Terengganu (empat kes), Marang (tiga kes), Dungun dan Kemaman masing-masing dua kes dan Setiu (satu kes),” katanya ketika memantau program outreach vaksinasi di Bukit Payung di sini hari ini.
Terengganu mencatatkan 483 kes harian positif Covid-19 hari ini manakala 704 kes pada semalam.
Kasemani berkata, trend tersebut amat membimbangkan kerana kebolehjangkitan VOC terbabit dalam kalangan masyarakat adalah tinggi.

Sehubungan itu, beliau menasihatkan masyarakat agar terus mematuhi prosedur operasi standard ditetapkan terutama sewaktu berada di luar rumah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Tarzan sebenar’ meninggal dunia
Oleh KOSMO!

14 September 2021, 6:07 pm
HANOI – Seorang lelaki yang digelar ‘Tarzan dunia sebenar’ kerana dibesarkan di dalam hutan selama 40 tahun sebelum kembali ke kampung halamannya dalam tahun 2013, meninggal dunia pada 6 September lalu, lapor akhbar The Sun semalam.
Ho Van Lang, 52 tahun meninggal dunia akibat kanser hati.
Lang tinggal bersama bapanya, Ho Van Thanh di sebuah perkampungan kecil di Vietnam di Daerah Tra Bong sebelum mereka melarikan diri ke dalam hutan.
Kedua-dua mereka tidak mempunyai interaksi dengan manusia atau dunia moden selama empat dekad.
Thanh yang merupakan veteran tentera, mengambil keputusan untuk meninggalkan kampung kecilnya pada 1972 bersama Lang yang ketika itu berusia dua tahun selepas letupan bom tentera Amerika Syarikat mengorbankan isteri dan dua anaknya yang lain.
Thanh dikatakan mengalami ‘fobia mendalam untuk kembali kerana dia tidak percaya bahawa Perang Vietnam telah berakhir’ sebelum ditemui oleh penduduk tempatan pada tahun 2013.

Sepanjang tinggal di hutan, dua beranak itu makan sayur-sayuran, buah-buahan, madu dan pelbagai jenis daging termasuk monyet, tikus, ular, cicak, katak, kelawar, burung dan juga ikan.
Namun, orang ramai percaya penyesuaian terhadap kehidupan moden merupakan sesuatu yang sukar bagi Lang.
“Saya sedih melihat pemergian Lang, namun saya tahu ia sesuatu yang baik kerana saya tahu dia menderita beberapa bulan terakhir sebelum meninggal dunia.
“Lang seorang yang baik namun saya tidak suka melihat dia tinggal dalam dunia moden. Saya bimbang tubuhnya tidak dapat menerima perubahan yang drastik.
“Dia menghabiskan seluruh hidupnya tinggal di hutan dan apabila dia berada  dalam dunia moden, Lang makan makanan yang diproses dan minum minuman beralkohol,” kata seorang pengembara, Alvaro Cerezo.
Cerezo yang pernah mengikuti Lang dan tinggal bersamanya di dalam hutan selama seminggu berkata, Lang merupakan seorang lelaki yang sangat baik dan merakam kehidupan Lang dan menulis buku tentang kehidupan lelaki itu.
Lang amat teruja melihat cahaya daripada mentol lampu pada waktu malam.
“Lang memberitahu saya bahawa menikmati cahaya lampu pada waktu malam merupakan satu pengalaman yang mengujakan,” kata Cerezo. – Agensi


Seludup 5.56 tan ketum dalam tangki lori simen
Oleh YATIMIN ABDULLAH

14 September 2021, 6:09 pm
PASIR MAS – Taktik licik dua lelaki menyembunyikan daun ketum seberat 5.56 tan di dalam tangki sebuah lori simen untuk diseludup ke negara jiran terbongkar selepas ditahan dalam sekatan jalan raya (SJR) Chetok di sini hari ini.
Ketua Polis Kelantan, Datuk Shafien Mamat berkata, rampasan itu dilakukan selepas pihaknya menerima maklumat mengenai kegiatan itu pada pukul 1 pagi tadi.
Menurutnya, polis menjalankan siasatan bagi mematahkan usaha menyeludup daun-daun ketum itu melalui negeri ini.
“Lori itu ditahan pada pukul 3.15 pagi semasa melalui SJR Chetok. Pemeriksaan di bahagian lori tangki simen menjumpai bungkusan plastik hitam mengandungi daun ketum.
“Pemeriksaan mendapati, bahagian tangki kenderaan itu dipenuhi 566 bungkusan daun ketum yang setiap satunya seberat 10 kilogram,” katanya pada sidang akhbar di Ibu Pejabat Polis Daerah (IPD) Pasir Mas di sini hari ini.
Menurut Shafien, siasatan awal mendapati, nilai rampasan daun ketum itu dianggarkan hampir RM200,000.

Polis menahan pemandu lori berusia 35 tahun dan kelindan berusia 45 tahun bagi membantu siasatan.
Difahamkan, dua suspek itu menerima upah RM3,000 bagi perjalanan satu hala membawa barang terlarang itu dari Kedah ke Kelantan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis Johor pantau lokasi berkelah, perkhemahan
Oleh KHAIRUL MOHD. ALI

14 September 2021, 5:53 pm
JOHOR BAHRU – Polis Johor akan meneruskan pemeriksaan dan pemantauan di kawasan tumpuan awam bagi memastikan Prosedur Operasi Standard (SOP) ditetapkan dipatuhi ekoran beberapa kelonggaran baharu yang diberi kerajaan.
Ketua Polis Johor, Datuk Ayob Khan Mydin Pitchay berkata, pelaksanaan tindakan penguatkuasaan akan dibuat mengikut SOP sempena Fasa 1 Pelan Pemulihan Negara (PPN) yang masih berkuat kuasa di negeri ini.
“Saya faham, orang ramai sememangnya ingin mengunjungi lokasi-lokasi perkelahan setelah sekian lama tidak dibenarkan, tetapi apa yang penting adalah kita perlu menjaga diri daripada terkena jangkitan Covid-19 yang boleh membawa maut.
“Walaupun kanak-kanak bawah 17 tahun dibenarkan dibawa oleh ibu bapa yang telah menerima suntikan dua dos vaksin, saya menyarankan sekiranya lokasi tersebut dilihat tidak sesuai untuk dikunjungi, boleh ditangguhkan sementara aktiviti perkelahan ini kerana risiko jangkitan lebih merbahaya kepada kanak-kanak dan juga bayi,” katanya ketika dihubungi pemberita hari ini.
Baru-baru ini, semakin ramai pihak dilihat mengunjungi tempat awam dengan tujuan untuk berkelah dan berkhemah selepas kerajaan membenarkan aktiviti berkenaan diadakan.
Tambahnya, walaupun aktiviti demikian dibenarkan namun pematuhan kepada SOP perlu dibuat antaranya penjarakan fizikal, pemakaian pelitup muka dan pendaftaran MySejahtera.

“Aktiviti perkelahan dan perkhemahan adalah dibenarkan dalam daerah yang sama. Individu yang telah menerima vaksin lengkap adalah dibenarkan membawa anak-anak yang berusia 17 tahun dan ke bawah bagi aktiviti tersebut dengan pematuhan SOP yang ketat,” ujar beliau. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pukul isteri sebab tegur bawa pelacur
Oleh MOHD YUNUS YAKKUB

14 September 2021, 5:58 pm
KLANG – Kasih sayang seorang isteri ternyata tidak bernilai di mata seorang pengumpul besi buruk yang sanggup memukul muka wanita itu semata-mata untuk seorang pelacur dalam kejadian di rumah mereka di Taman Sri Sentosa, baru-baru ini.
Tidak cukup itu, suspek berusia 58 tahun juga bertindak mengacu sebilah parang ke arah isterinya berusia 60 tahun dalam kejadian kira-kira pukul 12.30 tengah malam, Sabtu lalu.
Ketua Polis Daerah Klang Selatan, Asisten Komisioner Shamsul Amar Ramli berkata, berdasarkan siasatan awal mangsa dan suspek telah mendirikan rumah tangga sejak 27 tahun lalu.
Katanya, pada hari kejadian berlaku pertengkaran mulut antara pasangan tersebut selepas mangsa menegur suspek membawa seorang pelacur ke dalam sebuah bilik di rumah mereka.
“Suspek kemudiannya mengaku pernah melakukan hubungan seks bersama pelacur tersebut sebelum lelaki itu naik berang memukul isterinya di bahagian muka.
“Selain itu, suspek juga telah bertindak mengacu sebilah parang dan membuatkan mangsa melarikan diri kerana bimbang keselamatannya,” katanya ketika dihubungi Kosmo! hari ini.

Kata beliau, mangsa kemudiannya membuat laporan polis pada hari sama dengan usaha menjejaki suspek dilakukan polis.
Tambah Shamsul Amar, suspek kemudiannya berjaya ditahan pukul 5 petang semalam sebaik lelaki itu pulang ke rumahnya.
“Semakan mendapati suspek mempunyai 21 rekod jenayah lampau termasuk meragut, rompakan bersenjata, menceroboh, mencuri dan dadah.
“Suspek kini direman dua hari bagi membantu siasatan mengikut Seksyen 323/506 Kanun Keseksaan kerana mendatangkan cedera dan ugutan jenayah,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibu bapa pelajar UPSI tidak perlu bimbang
Oleh ZULKIFLI MANZOR

14 September 2021, 6:04 pm
PETALING JAYA – Ibu bapa pelajar Universiti Pendidikan Sultan Idris (UPSI) tidak perlu bimbang tentang keadaan anak mereka yang akan pulang ke kampus untuk kembali menduduki pengajian.
Naib Canselornya, Prof. Datuk Dr. Md. Amin Md. Taff berkata, Jabatan Hal Ehwal Pelajar dan Alumni (JHEPA), Bahagian Pengurusan Risiko dan Keselamatan & Kesihatan Pekerjaan (ROSH), serta Bahagian Keselamatan UPSI akan memantau pergerakan dan keselamatan mereka.
“Proses Pengajaran dan Pembelajaran (PdP) akan dilaksanakan secara hibrid dengan pematuhan prosedur operasi standard (SOP) seperti yang diluluskan oleh Majlis Keselamatan Negara (MKN).
“Manakala kursus atau program yang dijalankan secara dalam talian, pelajar boleh memilih untuk meneruskan PdP dari lokaliti masing-masing.
“Bagaimanapun pertemuan bersemuka antara mahasiswa dengan pensyarah atau sesama mahasiswa pastinya tidak seperti dahulu kerana dibatasi oleh SOP yang ketat bagi mengelakkan sebarang jangkitan,” katanya dalam satu kenyataan akhbar hari ini.
Terdahulu, Md. Amin berkata, UPSI akan sentiasa mematuhi dan mengikut arahan Kementerian Pengajian Tinggi (KPT), MKN serta Kementerian Kesihatan (KKM) dari masa ke semasa demi kesejahteraan warga kampus.

Menurut beliau, UPSI akan memantau pelaksanaan SOP Sektor Pendidikan Tinggi: Pengoperasian Institusi Pengajian Tinggi (IPT) yang menyaksikan keberadaan warga IPT yang lengkap divaksin bagi membentuk komuniti sosial yang selamat serta mewujudkan persekitaran Fasa 4 Pelan Pemulihan Negara dalam kampus. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kes pemerasan video lucah meningkat di Selangor
Oleh ISKANDAR SHAH MOHAMED

14 September 2021, 5:37 pm
SHAH ALAM – Kes ugutan atau pemerasan video lucah di Selangor didapati meningkat secara mendadak kepada lebih 380 laporan berbanding hanya 51 kes sepanjang tahun lalu.
Ketua Jabatan Siasatan Jenayah negeri, Senior Asisten Komisioner Nik Ezanee Mohd. Faisal berkata, jenayah pemerasan itu merangkumi tiga kategori dengan menggunakan kemudahan teknologi sedia ada termasuk telefon bimbit.
Katanya, kategori pertama apabila mangsa melayari aplikasi dan membuat aksi lucah tanpa menyedari ia dirakam oleh pihak berkenaan.
“Manakala kategori berikutnya adalah mereka yang mempunyai hubungan seperti suami isteri atau tunang dan individu yang merakam sendiri video peribadinya.
“Mangsa kemudiannya diugut membayar wang sekiranya tidak mahu rakaman lucah mereka disebarkan,” katanya pada program bual bicara khas di Facebook (FB) Polis Selangor berkaitan penipuan jenayah siber, hari ini.
Hadir sama, Timbalan Ketua Jabatan Siasatan Jenayah Komersial (JSJK) negeri, Superintendan Raduan Othman.

Menurut Nik Ezanee, semua mangsa diminta tampil supaya siasatan lanjut dapat dijalankan sekali gus mengesan suspek yang terlibat.
“Kes disiasat mengikut Seksyen 385 Kanun Keseksaan dengan memperuntukkan hukuman penjara tidak lebih tujuh tahun, sebatan atau denda, sekiranya disabitkan kesalahan,” katanya.
Sementara itu, Raduan berkata, jenayah siber merangkumi empat kategori utama iaitu telekomunikasi, e-dagang, kewangan dan penipuan seperti ‘love’, ‘parcel’ serta African scam.
“Pelbagai usia atau lapisan masyarakat terdedah dengan penipuan siber dan mereka perlu berfikir logik bagi mengelak daripada menjadi mangsa,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga polis Kelantan terkorban akibat Covid-19
Oleh ROSALWANI CHE SOH

14 September 2021, 5:31 pm
TUMPAT – Seramai tiga anggota dan pegawai Polis Diraja Malaysia (PDRM) Kelantan meninggal dunia akibat jangkitan Covid-19 sepanjang tahun ini.
Ketua Polis Kelantan, Datuk Shafien Mamat berkata, selain itu, seramai 224 warga PDRM Kelantan disahkan positif Covid-19 merangkumi pegawai, anggota, kakitangan awam dan keluarga.
Menurutnya, daripada jumlah itu, seramai 129 individu masih menjalani tempoh kuarantin sama ada di rumah masing-masing atau di pusat kuarantin.
“Ada antara mereka dijangkiti ketika bertugas di sekatan jalan raya dan semasa proses siasatan termasuk semasa mengiringi suspek kes dalam tempoh tahanan,” katanya ketika ditemui pemberita selepas Majlis Perasmian Balai Polis Palekbang di sini hari ini.
Dalam perkembangan lain, Shafien berkata, polis akan mempertingkatkan kawalan di kawasan Perintah Kawalan Pergerakan Diperketatkan (PKPD) bagi mengelak cubaan individu meloloskan diri.
Antara yang diberi tumpuan adalah pelaksanaan PKPD di Kampung Simpangan dan Bendang Pak Yong dalam Mukim Pengkalan Kubor di sini yang akan bermula tengah malam ini sehingga 28 September depan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kompleks AHK di Bukit Cerakah telan belanja RM20 juta
Oleh KOSMO!

14 September 2021, 5:44 pm
PETALING JAYA – Badan korporat disaran tampil untuk membantu Yayasan Sabha bagi pembangunan projek Kompleks Anjung Husnul Khatimah (AHK) yang bakal dibangunkan Bukit Cerakah, Shah Alam.
Projek pembinaan pusat pengajian Islam yang menggabungkan pembelajaran teori dan praktis itu bakal menelan kos pembinaan sehingga lebih daripada RM20 juta.
Pengasas Yayasan Sabha, Datuk Dr. Hasan Mohamed Ali berkata, kompleks yang dijangka siap menjelang tahun 2023 itu menyediakan modul pembelajaran yang memberi penekanan terhadap amal ibadat bagi umat Islam tanpa mengira pangkat, kerjaya dan latar belakang.

Ini bermakna, ruang dan peluang terbuka luas untuk golongan fakir miskin, anak yatim dan ibu tunggal untuk mendapat manfaat daripada pengajian Islam secara percuma.
“Kami mengharapkan penyertaan lebih ramai umat Islam bagi bersama-sama membantu membangunkan AHK sebagai satu kewajipan kita beribadah dan bersedekah,” katanya dalam sidang akhbar secara maya baru-baru ini.
AHK yang diwaqafkan atas nama Majlis Agama Islam Selangor itu akan menempatkan pusat Islam, bilik penginapan, auditorium, bilik kuliah, bilik rawatan, gimnasium, kios, ruang rehat dan ruang tamu serta dewan makan.

“Struktur bangunan dan kemudahan yang bakal disediakan di kompleks berkenaan bertaraf tiga bintang,” jelas Hasan.


70 peratus pelajar UniSZA masuk kampus 15 Oktober depan
Oleh MOHD AZLI ADLAN

14 September 2021, 5:41 pm
KUALA NERUS – Universiti Sultan Zainal Abidin (UniSZA) menganggarkan 70 peratus daripada pelajarnya akan memasuki kampus secara berperingkat mulai 15 Oktober depan.
Pemangku Naib Canselor UniSZA, Prof. Dr. Fadzli Adam berkata, keutamaan akan diberikan kepada enam kategori pelajar berkeperluan yang sudah melengkapkan vaksinasi masing-masing.
“Keutamaan diberi kepada pelajar yang memerlukan kemudahan kampus untuk praktikal, makmal, klinikal, latih amal, studio, bengkel dan peralatan khas.
“Selain itu, ia turut melibatkan pelajar badan beruniform yang perlu melengkapkan silibus dan tidak mempunyai akses serta persekitaran kondusif bagi pengajaran dan pembelajaran (PdP) secara online,” katanya di sini hari ini.
Terdahulu, Menteri Pengajian Tinggi, Datuk Seri Dr. Noraini Ahmad mengumumkan kemasukan pelajar yang lengkap vaksinasi ke IPT akan dilaksanakan secara berperingkat bermula 15 Oktober depan.
Fadzli berkata, keutamaan juga diberikan kepada pelajar baharu, antarabangsa, berkeperluan khas, peringkat Asasi, Diploma dan Ijazah serta akan menduduki peperiksaan antarabangsa dan badan profesional.

Menurut beliau, setakat ini, 86 peratus pelajar UniSZA telah melengkapkan vaksinasi Covid-19 dan ia dijangka meningkat kepada 90 peratus menjelang penghujung bulan ini.
“Begitupun, kita cuma sasar kemasukan 70 peratus pelajar ke kampus secara berperingkat pada pertengahan bulan depan dan November ini bagi memudahkan pengurusan kemasukan pelajar ke kampus selain mengelakkan perhimpunan ramai atau kesesakan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Mayat pemandu jengkaut dikeluarkan selepas 21 jam
Oleh ALICIA JOHNY KUEH

14 September 2021, 5:35 pm
KUCHING – Mayat seorang pemandu jengkaut yang tertimbus selepas dihempap batu sebesar anggaran 20 meter di tapak kuari Jalan Tanjung Durian, Bau di sini semalam akhirnya dapat dikeluarkan selepas 21 jam operasi dijalankan.
Menurut Ketua Balai Bomba dan Penyelamat (BBP) Bau dan juga komander operasi, Penolong Kanan Penguasa Bomba Tawang Lingem, mayat mangsa yang dikenal pasti sebagai Anthony Kanna, 48, dikeluarkan pada pukul 12.23 tengah hari hari ini.
“Jentera jengkaut yang digunakan dalam operasi itu menjumpai sebahagian tempat duduk jengkaut mangsa yang tertimbus.
“Anggota penyelamat kemudiannya diarah menjalankan kerja-kerja mengeluarkan mangsa dengan menggunakan peralatan road traffic accident,” katanya dalam kenyataan di sini hari ini.
Mayat lelaki itu kemudian diserahkan kepada pihak polis untuk tindakan lanjut.
Difahamkan, dalam kejadian itu, mangsa sedang melakukan kerja-kerja meratakan tapak batu di kuari tersebut pada pukul 3.15 petang semalam.

Satu bongkahan batu besar kemudian terjatuh dan menghempap jengkaut yang dikendali mangsa.
Punca kejadian dipercayai akibat aktiviti pengeboman bagi memecahkan batuan di kawasan kuari pada sebelah pagi yang menyebabkan struktur batu tidak stabil sebelum runtuh.
Batu yang menghempap mangsa dianggarkan sebesar 20 meter.
Selain bomba, operasi tersebut turut disertai oleh polis, Jabatan Mineral Dan Geosains Sarawak, Jabatan Keselamatan dan Kesihatan Pekerjaan, Jabatan Tanah dan Ukur Sarawak dan Syarikat Hollystone Quarry. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Permohonan Siti Bainun didengar 28 Oktober ini
Oleh NUZULSHAM SHAMSUDDIN

14 September 2021, 5:44 pm
KUALA LUMPUR – Mahkamah Majistret Kanak-Kanak di sini hari ini menetapkan 28 Oktober ini untuk mendengar permohonan pengasas Rumah Bonda, Siti Bainun Ahd Razali untuk mendapatkan hak penjagaan penuh lima anak angkatnya daripada Jabatan Kebajikan Masyarakat (JKM).
Perkara itu dimaklumkan peguam Nur A’minahtul Mardiah Md. Nor yang mewakili Siti Bainun di luar mahkamah selepas prosiding sebutan semula di hadapan Majistret Norfarahain Roslan.
Menurut peguam itu, pada tarikh tersebut, mahkamah boleh menentukan pihak mana yang layak untuk penjagaan penuh lima kanak-kanak tersebut.
“Pada tarikh itu (28 Oktober), mahkamah boleh menentukan siapa yang layak untuk menjaga lima kanak-kanak itu,” katanya.
Peguam itu berkata, mahkamah membenarkan permohonan Siti Bainun untuk bertemu salah seorang anak angkatnya secara fizikal manakala permohonan interim bagi empat lagi kanak-kanak akan dipohon dalam masa terdekat ini.
Sementara itu, di mahkamah sama, tiga daripada lima ibu keluarga kanak-kanak tersebut telah membuat permohonan untuk membatalkan afidavit bagi menyokong permohonan hak penjagaan sementara yang difailkan sebelum ini.

Peguam Muhammad Hafiz Hood dan Megat Syazlee Mokhtarom yang mewakili keluarga tiga kanak-kanak itu berkata, pendengaran bagi kes pembatalan afidavit yang telah difailkan itu akan didengar pada 2 November ini.
Siti Bainun ,29, dan lima lagi ibu kandung kepada anak angkatnya itu memfailkan notis permohonan hak penjagaan sementara melalui Tetuan Chambers of Aminatul Mardiah pada 2 Ogos lalu di Mahkamah Kanak-Kanak di sini dengan menamakan JKM Wilayah Persekutuan Kuala Lumpur sebagai responden.
Permohonan itu adalah bagi pembatalan perintah interim yang diberikan kepada JKM tanpa mematuhi keperluan di bawah Seksyen 30 (10) Akta Kanak-Kanak 2001 yang mana penjaga yang sah tidak diberikan peluang hadir dan berhujah semasa perintah interim diberikan.
Berdasarkan dokumen yang diperoleh sebelum ini, antara permohonan itu ialah perintah pembatalan jagaan sementara lima anak angkat Siti Bainun yang sekarang diberikan kepada dua buah rumah kebajikan.
Selain itu, permohonan itu turut menyatakan ia adalah permintaan daripada keluarga kandung lima kanak-kanak itu yang mana mereka mahu jagaan diberikan kepada pihak pemohon. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Gua Kelam ditutup kerana arus deras
Oleh NUR NAZLINA NADZARI

14 September 2021, 5:48 pm
KANGAR – Gua Kelam 1 dan 2 ditutup untuk lawatan pengunjung dan aktiviti riadah bermula hari ini kerana arus sungai yang masih deras berikutan hujan lebat sejak kebelakangan ini.
Sementara Taman Eko-Rimba Bukit Ayer, Batu Pahat pula hanya dibuka untuk berkelah dan riadah sahaja manakala aktiviti mandi tidak dibenarkan.
Pengarah Jabatan Perhutanan negeri, Awang Shafie Awang Ahmadni berkata, hujan lebat di sebelah Wang Kelian menyebabkan paras air di kawasan Gua Kelam naik dan tidak selamat kepada pengunjung.
“Jadi, kita tutup dahulu aktiviti untuk masuk ke Gua Kelam kepada pengunjung bermula hari ini. Kami akan pantau keadaan paras air dan ia akan dibuka semula apabila air berada pada paras selamat.
“Di Taman Eko-Rimba Bukit Ayer pula, air sudah kembali jernih berbanding video yang tular di media sosial semalam yang mana hari ini ia sudah dibuka kepada pengunjung untuk berkelah tetapi mandi masih tidak dibenarkan,” katanya di sini hari ini.
Menurutnya, aktiviti mandi-manda di sungai di Bukit Ayer dan Gua Kelam sebenarnya masih tidak dibenarkan pada Fasa Tiga Pelan Pemulihan Negara (PPN) bagi menjaga keselamatan orang ramai serta mengelak kewujudan kluster baharu.

Pada semalam klip video air terjun di Taman Eko-Rimba Bukit Ayer yang mengalir deras akibat hujan lebat sepanjang hari tular di Facebook. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penghantar makanan dikecam minta pelanggan pakai bra
Oleh KOSMO!

14 September 2021, 5:25 pm
BANGKOK – Tangkap layar satu pesanan ringkas yang dihantar oleh seorang penghantar makanan di Thailand kepada pelanggan wanitanya  menjadi tular di internet dengan ramai netizen mengaitkan perbualan tersebut sebagai gangguan seksual, lapor akhbar Bangkok Post hari ini.
Menerusi perbualan tersebut, penghantar makanan itu mengingatkan pelanggannya supaya memakai bra ketika datang untuk mengambil makanan yang dipesan.
“Kepada pelanggan. Apabila anda datang untuk mengambil makanan, sila pakai bra. Saya berasa tidak selesa (jika anda tidak memakai bra),” tulis penghantar makanan berkenaan.
Bagaimanapun, menurut laporan, penghantar makanan tersebut mengaitkan pesanan itu dengan insiden lain di mana terdapat pelanggan yang tampil mengambil makanan daripadanya tanpa memakai bra.
Tangkap layar yang dimuat naik itu mencetuskan perdebatan dalam kalangan netizen dan menerima kecaman terutamanya daripada golongan wanita yang menyifatkan mesej tersebut berbaur lucah.
“Sama ada seseorang wanita itu memilih untuk memakai coli atau tidak, itu adalah hak individu. Tiada sesiapa boleh memalukan atau mengganggunya,” tulis seorang netizen.

Seorang lagi netizen wanita menyokong pelanggan tersebut dan berkata, sesetengah perempuan tidak suka memakai bra ketika berada di rumah kerana ingin berasa lebih selesa.
Menurutnya, mereka tidak akan memakainya untuk seketika hanya semata-mata untuk mengambil makanan daripada penghantar makanan.
Bagaimanapun, sebilangan pengguna lain tidak bersetuju dengan kenyataan tersebut dengan beberapa penghantar makanan berkongsi pengalaman mereka serta mendakwa bahawa ada pelanggan wanita yang sengaja tidak memakai bra kerana ingin menggoda.
Tambah mereka, tabiat tidak memakai bra mungkin perkara biasa di negara Barat, namun tidak di Thailand di mana kes jenayah seksual kerap berlaku.
Selain itu, mereka turut meminta agar pelanggan wanita melindungi diri sendiri daripada jenayah seksual.
Dalam pada itu, syarikat penghantaran makanan tersebut kemudiannya membuat permohonan maaf secara terbuka dan berjanji akan menyiasat perkara itu serta menghukum pekerjanya yang terlibat. – Agensi


Ahli perniagaan didakwa terima deposit tanpa lesen sah
Oleh NUZULSHAM SHAMSUDDIN

14 September 2021, 5:21 pm
KUALA LUMPUR – Seorang ahli perniagaan mengaku tidak bersalah di Mahkamah Sesyen di sini hari ini atas pertuduhan menerima deposit tanpa lesen sah daripada seorang doktor tiga tahun lalu.
Tertuduh T.Harikumar, 43, membuat pengakuan tidak bersalah itu selepas pertuduhan dibacakan terhadapnya di hadapan Hakim Ahmad Kamar Jamaludin.
Mengikut pertuduhan, Harikumar didakwa telah menerima wang deposit daripada seorang doktor lelaki berusia 59 tahun tanpa suatu lesen yang sah yang diberikan di bawah Seksyen 10 Akta Perkhidmatan Kewangan 2013 (Akta 758).
Kesalahan itu didakwa dilakukan di Jalan Abdullah, Bangsar di sini antara 1 Ogos 2018 hingga 26 Februari 2019 yang didakwa mengikut Seksyen 137(1) Akta Perkhidmatan Kewangan 2013 yang boleh dihukum mengikut Seksyen 137(2) akta sama yang membawa hukuman penjara maksimum 10 tahun atau denda yang boleh sampai RM50 juta atau kedua-duanya, jika sabit kesalahan.
Terdahulu Timbalan Pendakwa Raya Julaila Jamaludin menawarkan jaminan sebanyak RM100,000 dengan seorang penjamin.
Menurut Julaila jumlah ikat jamin itu adalah memadai berikutan kesalahan yang dilakukan tertuduh satu kesalahan yang serius selain jumlah yang terlibat RM999,500.

Bagaimanapun peguam Datuk C.Vignesh Kumar Chellapah memohon mahkamah mengurangkan jumlah ikat jamin tersebut dengan alasan pendapatan tertuduh terjejas sejak pandemik dan  tertuduh bersedia menerima syarat-syarat tambahan yang akan dikenakan mahkamah.
“Tertuduh yang juga bapa kepada seorang anak berusia lima tahun turut menjaga seorang ibu berusia 75 tahun yang menghidap penyakit kencing manis,” kata peguam itu.
Selepas mendengar permohonan kedua-dua belah pihak hakim Ahmad Kamar membenarkan tertuduh diikat jamin RM30,000 berserta syarat tambahan pasport diserahkan kepada mahkamah sehingga kes selesai.
Tarikh 26 Oktober ini ditetapkan untuk sebutan semula kes. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


APMM rampas 39kg syabu RM1.95 juta
Oleh NUR ALINA HASSAN

14 September 2021, 5:47 pm
BATU PAHAT- Maritim Malaysia (APMM) berjaya mematahkan cubaan menyeludup keluar 39 kilogram (kg) dadah dipercayai jenis syabu bernilai RM1.95 juta dalam kejadian di Sungai Kesang di sini, awal pagi hari ini.
Pengarah APMM Johor, Laksmana Pertama Maritim Nurul Hizam Zakaria berkata, pihaknya berjaya mengesan kehadiran sebuah bot mencurigakan kira-kira pukul 1.30 pagi di kedudukan 1.6 batu nautika tenggara Sungai Kesang.
“Pihak kami berjaya mengesan kehadiran sebuah bot fibre tanpa nombor pendaftaran, sebaik menyedari kehadiran bot ronda APMM, dua suspek yang berada di dalam bot terus memecut laju ke arah hutan bakau berhampiran sebelum nekad terjun untuk melarikan diri.
“Pemeriksaan lanjut ke atas bot berkenaan kemudiannya menemui dua bagasi berwarna hitam mengandungi paket bungkusan teh cina berwarna hijau,” katanya dalam sidang akhbar di Bilik Mesyuarat Operasi Zon Maritim Batu Pahat, di sini hari ini.
Nurul Hizam berkata, hasil penggeledahan pihaknya berjaya menjumpai 38 bungkusan dipercayai dadah jenis syabu yang disimpan di dalam dua buah bagasi berkenaan yang dianggarkan berat keseluruhannya melebihi 39 kg.
“Turut dirampas, sebuah bot fibre beserta enjin Yamaha 30 kuasa kuda bernilai kira-kira RM20,000. Keseluruhan rampasan termasuk dadah adalah berjumlah RM1.97juta.

“Usaha mengesan kedua-dua suspek kini giat dijalankan termasuklah melakukan padanan cap jari oleh jabatan forensik bagi menjejaki dalang terlibat,” katanya.
Nurul Hizam berkata, kes disiasat di bawah Seksyen 39B Akta Dadah Berbahaya 1952.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tular lelaki ‘kembar’ Kim Jong-un
Oleh KOSMO!

15 September 2021, 9:00 pm
WASHINGTON – Seorang lelaki baru-baru ini menjadi tular selepas memilih untuk meniru gaya rambut pemimpin utama Korea Utara, Kim Jong-un, lapor laman berita Wionews semalam.
Gaya rambut unik itu merupakan satu permintaan yang mencabar. Bagaimanapun, pendandan rambut yang ditugaskan untuk meniru gaya rambut tersebut berjaya memberikan hasil yang baik.
Lelaki yang tidak didedahkan identitinya itu memuat naik video rambutnya menerusi platform TikTok dan mendapat pujian netizen.
Menerusi video tersebut, lelaki itu kelihatan sedang duduk di atas sebuah kerusi sambil merakam reaksinya selepas gaya rambutnya diubah.
Dia bersama pendandan rambut itu kedua-duanya ketawa selepas melihat gaya rambutnya yang mirip dengan Jong-un.
Netizen yang menonton video itu turut meninggalkan pelbagai komen.

“Pendandan rambut itu berjaya melakukannya. Anda nampak hebat,” kata seorang netizen.
“Penyamaran yang baik! Kim (Jong-un) patut melantik lelaki itu sebagai penyamarnya,” kata seorang lagi netizen. – AGENSI


BTS dilantik sebagai Utusan Khas Presiden di Perhimpunan Agung PBB
Oleh KOSMO!

15 September 2021, 10:30 pm
SEOUL – Presiden Korea Selatan, Moon Jae-in melantik kumpulan K-Pop terkenal, BTS  sebagai ‘Utusan Khas Presiden bagi Generasi dan Kebudayaan Masa Depan’ menjelang Perhimpunan Agung Pertubuhan Bangsa-Bangsa Bersatu (PBB), lapor laman berita Wionews semalam.
Kumpulan itu bertemu dengan Jae-in di bangunan utama Blue House yang merupakan pejabat dan kediaman rasmi presiden di Seoul.
Menurut siri ciapan yang dimuat naik di akaun Twitter Blue House yang disahkan, kumpulan itu akan menghadiri sesi Perhimpunan Agung PBB ke-76 di New York pada 20 September ini sebagai sebahagian daripada tugas mereka bersama presiden.
“Oleh kerana BTS telah menyampaikan mesej keselesaan dan harapan kepada dunia selama bertahun-tahun, penyertaan mereka dalam Perhimpunan Agung PBB akan berfungsi sebagai peluang yang bermakna untuk memperluas komunikasi dengan generasi akan datang di seluruh dunia.
“Ia juga akan menarik minat generasi akan datang mengenai isu-isu antarabangsa utama,” demikian ciapan yang dikirim Blue House.
Penyertaan BTS dalam Perhimpunan Agung PBB pada tahun ini adalah kali yang ketiga.

Kumpulan itu sebelum ini pernah menghadiri acara tersebut pada 2018 dan penampilan kedua pada tahun lepas adalah menerusi mesej video yang direkodkan. – Agensi


Barang rampasan bernilai RM600,000 berjaya dilupuskan
15 September 2021, 9:04 pm
KUALA LUMPUR – Pelbagai barang rampasan melibatkan kes perjudian, pelacuran dan penjualan cakera padat digital (DVD) cetak rompak yang dianggarkan bernilai RM600,000 berjaya dilupuskan, hari ini.
Kesemua barangan tersebut yang dirampas di sekitar Ibu negara dalam tempoh hampir lima tahun bermula 2016 hingga Jun lalu.
Ketua Polis Daerah Dang Wangi, Asisten Komisioner Noor Dellhan Yahaya berkata, dalam tempoh itu juga sebanyak 173 serbuan membabitkan kes perjudian, pelacuran dan penjualan DVD cetak rompak telah dilakukan.
Menurutnya, berkenaan rampasan kes komersial pula, sebanyak 19,000 DVD cetak rompak bernilai RM100,000 dirampas dan sejumlah 24 kertas siasatan dibuka mengikut Seksyen (2) dan Seksyen 18 (5) Akta Penapisan Filem 1952.
“Kertas siasatan berkenaan sudah selesai dan permohonan pelupusan barang itu telah diluluskan di hadapan Majistret Mahkamah Jalan Duta pada 12 Ogos lalu.
“Bahagian Siasatan Jenayah (BSJ) Dang Wangi pula merampas 1,353 peralatan perjudian, 19 peralatan pelacuran, wang tunai RM208,437 dan 1,203 barang yang dicuri ketika serbuan yang dianggarkan berjumlah RM500,000,” ujarnya dalam kenyataan hari ini.

Jelas beliau, menerusi serbuan yang dilakukan, 121 kertas siasatan dibuka mengikut Seksyen 4A (a) Akta Rumah Judi Terbuka 1953, empat kertas siasatan (Seksyen 373B Kanun Keseksaan) dan 24 kertas siasatan (Seksyen 379 Kanun Keseksaan).
“Kertas siasatan berkenaan sudah selesai dan permohonan pelupusan barang itu diluluskan di hadapan majistret terbabit pada 10 September lalu,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lagi kampung Orang Asli di Pahang kena PKPD
Oleh AMREE AHMAD

15 September 2021, 9:00 pm
PUTRAJAYA – Sebuah perkampungan masyarakat Orang Asli Pahang menjadi lokaliti tunggal di negara ini bakal dikenakan Perintah Kawalan Pergerakan Diperketatkan (PKPD) mulai lusa meliputi Kampung Paya Mengkuang, dalam Mukim Sanggang, Daerah Temerloh.
PKPD itu berkuat kuasa mulai Jumaat ini sehingga 30 September depan dan melibatkan sejumlah 700 penduduk perkampungan itu terdiri dari kalangan etnik Jahut, Jakun dan Semelai, ekoran kluster komuniti bermula seorang penduduk tempatan bergejala demam dan hilang deria rasa akhir bulan lepas sebelum disahkan positif Covid-19 namun telah menjangkiti 16 kes.
Perkampungan terletak 20 kilometer dari Temerloh itu pernah tular tahun lalu ekoran ketegasan para penduduk membina pagar penghadang untuk menghalang orang luar yang masuk ke situ.
Sekatan tersebut diperbuat daripada batang buluh dan pelepah kelapa itu dipasang di laluan utama masuk bagi mengelak kes penularan Covid-19 dibawa penduduk luar yang berisiko tinggi.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[KEMASKINI]Tanah runtuh Forest Hill: Seorang lagi mangsa disahkan maut
Oleh IVAN AMIRUL

15 September 2021, 9:43 pm
PENAMPANG – Seorang lagi mangsa disahkan maut dalam kejadian tanah runtuh di Forest Hill petang tadi menjadikan jumlah korban keseluruhan seramai tiga orang.
Bagaimanapun, identiti mangsa ketiga yang terkorban masih belum diperolehi.
Terdahulu, bomba sebelum ini melaporkan dua mangsa yang maut di lokasi kejadian dikenali sebagai Salmah Hamid, 25, dan Rosatima Asbirin, 5,.
Menurut bomba, kesemua mayat telah diserahkan kepada pihak polis untuk tindakan lanjut.
Tiga lagi mangsa yang terselamat telah dihantar ke Hospital Queen Elizabeth ll (HQEll) untuk rawatan lanjut.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Langkawi penanda aras pembukaan destinasi pelancongan lain
Oleh NORLIDA AKMAR IDROS

15 September 2021, 10:22 pm
LANGKAWI – Hasil pelaksanaan Projek Rintis Gelembung Pelancongan Domestik di Pulau Langkawi yang bermula esok akan dijadikan kayu ukur bagi pembukaan pulau peranginan lain.
Menteri Pelancongan, Seni dan Budaya, Datuk Seri Nancy Shukri berkata, selain itu tahap pematuhan terhadap prosedur operasi standard (SOP) norma baharu di pulau ini juga akan diambil kira.
“Maklum balas ini kelak akan dinilai dan dikemukakan kepada Majlis Keselamatan Negara (MKN) untuk pertimbangan seperti pembukaan lebih banyak destinasi pelancongan yang dikenal pasti,” katanya.
Beliau berkata demikian ketika berucap pada Majlis Pelancaran Inisiatif Pembukaan Semula Sektor Pelancongan di Langkawi di sini hari ini.
Kata beliau, destinasi pelancongan lain juga akan dibenarkan beroperasi apabila kadar vaksinasi lokaliti mencapai 80 peratus imuniti kelompok.
Sehubungan itu, Nancy menggesa orang ramai yang ingin melakukan perjalanan ke pulau ini supaya mematuhi SOP ditetapkan.

“Ia bagi memastikan agar gelembung pelancongan Langkawi kekal hijau seterusnya dapat merealisasikan perancangan lebih banyak gelembung pelancongan domestik pada masa akan datang,” ujarnya.
Tambahnya, kementerian menaruh harapan yang tinggi kepada Langkawi kerana ia bukan sahaja akan menjadi tumpuan kepada para pelancong domestik, malah media tempatan dan antarabangsa.
“Ia memungkinkan kejayaan kepada pembukaan pelancongan antarabangsa jika travel bubble ini berjaya,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929